भारताच्या साई प्रणीतने सिंगापूर ओपन सुपर सिरीजचे विजेतेपद पटकावले आहे . अंतिम फेरीत भारताच्याच किदाम्बी श्रीकांतला पराभूत करत प्रणीतने विजेतेपदाला गवसणी घातली . पहिलेवहिले सुपर सिरीज विजेतेपद पटाकावणाऱ्या प्रणीतने श्रीकांतचा १७ - २१ , २१ - १७ , २१ - १२ असा तीन गेममध्ये पराभव केला . प्रणीतने याआधी श्रीकांतला ४ वेळा पराभूत केले होते , तर केवळ एकदा पराभव पत्करला होता . सिंगापूर ओपन सुपर सिरीजमध्ये विजय मिळवत प्रणीतने श्रीकांतचा पाचव्यांदा पराभव केला . पहिल्या गेममध्ये साई प्रणीत पिछाडीवर होता . मात्र तरीही त्याने श्रीकांतला चांगली लढत दिली . मात्र मोठी आघाडी असल्याचा फायदा श्रीकांतला झाला आणि त्याने पहिला गेम २१ - १७ असा खिशात घातला . दुसऱ्या आणि तिसऱ्या गेममध्ये प्रणीत अनुक्रमे १ - ८ आणि १ - ६ असा पिछाडीवर होता . मात्र यानंतर प्रणीतने जोरदार मुसंडी मारली . श्रीकांतने आघाडी घेतली असली , तरी प्रणीतचा प्रतिकार जबरदस्त होता . त्यामुळे पहिला गेम गमावून आणि दुसऱ्या आणि तिसऱ्या गेममध्ये पिछाडीवर असूनही प्रणीतने जोरदार कामगिरी केली . प्रणीत सुपर सिरीजचे विजेतेपद पटकावणारा दुसरा भारतीय खेळाडू ठरला . याआधी श्रीकांतने सुपर सिरीजचे विजेतेपद पटकावले आहे . आता श्रीकांतला पराभूत करत साई प्रणीतने पहिल्यावहिल्या सुपर सिरीज जेतेपदाची कमाई केली . सिंगापूर ओपन सुपर सिरीजच्या अंतिम फेरीत यंदा दोन्ही खेळाडू भारतीय होते . स्पर्धेच्या अंतिम फेरीत दोन्ही भारतीय खेळाडूंनी खेळण्याची ही पहिलीच वेळ होती . लाईव्ह अपडेट्स १ . ३२ - श्रीकांतकडे ११ - ७ अशी आघाडी १ . ४० - श्रीकांत २० - १५ ने आघाडीवर १ . ४४ - श्रीकांतने पहिला गेम २१ - १७ ने जिंकला १ . ५२ - दुसऱ्या गेममध्ये अटीतटीची लढाई ; प्रणीत ९ - ८ ने आघाडीवर १ . ५३ - किदम्बीने लागोपाठ दोन गुण कमावले ; किदम्बीकडे १० - ९ अशी आघाडी १ . ५५ - प्रणीत १२ - १० ने आघाडीवर १ . ५६ - किदम्बी आणि श्रीकांतचे १४ - १४ गुण १ . ५८ - प्रणीत १६ - १४ ने आघाडीवर १ . ५९ - प्रणीत १७ - १५ ने आघाडीवर २ . ०० - प्रणीतकडे १९ - १५ अशी आघाडी २ . ०१ - किदम्बीचे लागोपाठ २ गुण २ . ०२ - प्रणीतने दुसरा गेम जिंकला ; दोघांनी एक एक गेम जिंकल्याने सामना बरोबरीत २ . ०५ - तिसऱ्या गेममध्ये प्रणीत ४ - २ ने आघाडीवर २ . ०६ - प्रणीत ५ - ३ ने आघाडीवर २ . ०७ - प्रणीतचे लागोपाठ तीन गुण ; ८ - ३ अशी आघाडी २ . ०८ - प्रणीतकडे १० - ३ अशी मोठी आघाडी २ . ०९ - प्रणीतकडे ११ - ५ अशी आघाडी २ . ११ - प्रणीत ११ - ६ ने आघाडीवर २ . १२ - प्रणीत १२ - ७ ने आघाडीवर २ . १३ - प्रणीतला दोन गुण ; १४ - ७ ने आघाडीवर २ . १४ - प्रणीतला १६ - ८ अशी आघाडी २ . १५ - प्रणीत १७ - ११ ने आघाडीवर २ . १६ - प्रणीत १८ - ११ ने आघाडीवर ; गेम जिंकण्याासाठी ३ गुणांची गरज २ . १७ - प्रणीत १९ - १२ ने आघाडीवर २ . १७ - प्रणीतने दुसरा गेम जिंकला ; स्पर्धेचे विजेतेपद


नावाप्रमानेच ही दोघींची कथा आहे . त्यांच्या वाटा वेगळ्या पण मार्ग एकच . . विचार वेगळे पण आवड एकच . . त्या वेगळ्या , पण तरीही एकच . . ही कथा आहे अमला आणि सावित्री सरदेसाई या दोघींची . ‘आम्ही दोघीं’ मधील दोघींची . येत्या १६ फेब्रुवारी रोजी हा सिनेमा प्रदर्शित होणार आहे . नुकताच या सिनेमाचे पहिले टीझर प्रदर्शित झाले आहे . टीझर पाहताना त्यांच्यातील वेगळेपणही अधोरेखित होते . त्यामुळे सिनेमाबद्दलची उत्सुकता आणखीनच ताणली जाते . या सिनेमाचे आणखी एक वैशिष्ट्य म्हणजे यातील सावित्री म्हणजेच प्रिया बापट तीन वेगवेगळ्या रुपांत आपल्याला भेटणार आहे . तीन वेगळ्या वयोगटांतील तिची ही रूपं फार मोहक आहेत . ‘एकदा वाटलं ना की करून टाकायचं , मग हळहळ वाटत नाही , ’ असे ती अमला म्हणजे मुक्ता बर्वेला सांगते . टीजरमधून समोर येणाऱ्या संवादातून तिचे व्यक्तिमत्व उलगडत जाते . अमलाचे व्यक्तिमत्वही तिच्या दोन - चार छटांमधून समोर येते आणि हा सिनेमा ‘हट के’आहे , असे वाटते . सिनेमा आणि रंगभूमीवरील आपल्या कसदार अभिनयाने आपले वेगळे असे स्थान निर्माण केलेल्या मुक्ता आणि प्रिया यांच्या या आगामी मराठी सिनेमात वेगळ्या भूमिका आहेत . एव्हरेस्ट एन्टरटेन्मेंटचे सादरीकरण आणि निर्मिती असलेला हा सिनेमा १६ फेब्रुवारी २०१८ रोजी संपूर्ण महाराष्ट्रात प्रदर्शित होत आहे . अभिनेत्री , कॉस्चुम डिझायनर तसेच सह - दिग्दर्शक म्हणून सिनेरसिकांना माहित असलेल्या प्रतिमा जोशी यांचे दिग्दर्शनीय पदार्पण ‘आम्ही दोघी’मधून होत आहे . ‘मुक्ता आणि प्रिया या मराठी सिनेसृष्टीतील आघाडीच्या आणि नावाजलेल्या कलाकार आहेत . दोघींनीही वैविध्यपूर्ण भूमिका करत स्वतःला सिद्ध केले आहे . त्यांच्या तशाच वेगळ्या भूमिका असेलेला हा सिनेमा म्हणजे रसिकांसाठी एक मेजवानीच असणार आहे . मराठी रसिक म्हणूनच या सिनेमाची वाट आतुरतेने पाहत आहेत , ’ असे एव्हरेस्ट एण्टरटेनमेन्टच्या संजय छाब्रिया म्हणले . ”आम्ही दोघी’ ही आजच्या तरूणींच्या नातेसंबंधाची गोष्ट आहे . यात आई - मुलगी , मैत्रिणी , बाप–मुलगी , प्रियकर - प्रेयसी अशा नात्यांना स्पर्श केला गेला आहे . प्रत्येक व्यक्तीने फक्त स्वतःच्या दृष्टीकोनातून विचार न करता समोरच्याचा दृष्टीकोनही ध्यानात घेतला पाहिजे ही बाब या सिनेमात अधोरेखीत केली आहे , त्यामुळेच ती आजच्या प्रत्येक तरुणीला आपली गोष्ट वाटेल व काही गोष्टींचा विचार करायला भाग पाडेल , ’ असे दिग्दर्शक प्रतीमा जोशी म्हणाल्या .


प्लास्टिकमध्ये असलेल्या एका रसायनामुळे स्तनात कर्करोग होण्याची शक्यता असते , असे नवीन अभ्यासात म्हटले आहे . बिसफेनॉल एस ( बीपीएस ) असे या रसायनाचे नाव असून ते प्लास्टिक उद्योगात मोठय़ा प्रमाणावर वापरले जाते , या रसायनामुळे एण्डोक्राइनचे कार्य विस्कळीत होऊन कर्करोगास ते कारण ठरते . अमेरिकेतील ओकलॅण्ड विद्यापीठातील संशोधकांनी बीपीएसचा एस्ट्रोजेन रिसेप्टर अल्फा व ब्रॅका १ जनुकावर होणारा परिणाम तपासला आहे . स्तनाचे अनेक कर्करोग एस्ट्रोजेन रिसेप्टर पॉझिटिव्ह असतात . त्यात ५५ ते ६५ टक्के महिलांमध्ये ब्रॅका जनुक - १ च्या उत्परिवर्तनात दोष दिसून आला आहे . एस्ट्रोजने रिसेप्टर पॉझिटिव्ह ब्रेस्ट कॅन्सर असलेल्या महिलांच्या पेशी घेऊन त्यावर बीपीएसचे प्रयोग करण्यात आले असता त्याचा परिणाम हानीकारक असल्याचे दिसून आले . स्तनाच्या कर्करोगाच्या पेशींवर एस्ट्रॅडिऑलचा प्रयोग केला असता बीपीएस एस्ट्रोजेनसारखे काम करून कर्करोगाच्या पेशी वाढवीत असल्याचे दिसून आले , असे ओकलॅण्ड विद्यापीठातील सुमी दिंडा यांनी म्हटले आहे . बीपीएसमुळे एस्ट्रोजेन रिसेप्टर प्रथिनाचे आविष्करण व ब्रॅका - १ जनुक यावर परिणाम होतो असे त्यांचे म्हणणे आहे . सहा दिवस स्तनाच्या कर्करोग पेशी बीपीएसमध्ये ठेवल्यास त्यांच्या प्रमाणात १२ टक्के वाढ होते . आठ मायक्रोमोलर म्हणजे ६० टक्के इतकी वाढ वेगळ्या पातळीवर होते .


अभिनेत्री अनुष्का शर्मा आणि विराट कोहली गेल्या वर्षी विवाहबंधनात अडकले . या दोघांच्या लग्नाला एक वर्ष पूर्ण होत नाही तोपर्यंत अनुष्का प्रेग्नंट असल्याच्या चर्चांनी जोर धरलाय . अनुष्का बऱ्याचदा तिच्या खासगी आयुष्यावर बोलणंही टाळते ; पण आता तिने प्रेग्नंसीबाबत होणाऱ्या चर्चांवर आपलं मौन सोडलं आहे . अनुष्काला एका कार्यक्रमादरम्यान तिच्या प्रेग्नंसीबाबत प्रश्न विचारण्यात आला . तेव्हा या निव्वळ अफवा असल्याचं तिने सांगितलं . अनुष्का म्हणाली , " मी सध्या तरी माझ्या चित्रपटांवर आणि करिअरवर लक्ष केंद्रित करत आहे . मला दुसऱ्या कोणत्याही गोष्टीसाठी आता तरी वेळ नाही . मी प्रेग्नंट असल्याच्या चर्चांना उधाण आलं असलं तरी या निव्वळ अफवा आहेत . ' एकवेळ तुम्ही लग्नाचं सत्य लपवू शकता ; पण प्रेग्नंसी तुम्ही लपवू शकत नाही . सत्य काय आहे हे चार महिन्यांतच तुमच्या समोर येईल . विराट आणि मी सध्या इतके बिझी आहोत की , आम्हाला एकमेकांनाही पुरेसा वेळ देता येत नाही , असंही ती म्हणाली . अनुष्काच्या या उत्तरामुळे तात्पुरता तरी तिच्या प्रेग्नंसीच्या चर्चांना फुलस्टॉप लागलाय .


टीम इंडियाने यजमान ऑस्ट्रेलियाला चार कसोटी सामन्यांच्या मालिकेत २ - १ असे पराभूत केले . या मालिकेत भारताच्या जसप्रीत बुमराहने सर्वांना आपल्या गोलंदाजीने प्रभावित केले . बुमराहने मालिकेत एकूण २१ बळी टिपले . त्याच्या धारदार गोलंदाजीबरोबरच त्याची गोलंदाजीची शैलीची खूप चर्चेत राहिली . त्याच्या या शैलीने लहान मुलांनांही भुरळ पाडली आहे . याबद्दलचा एक नवीन व्हिडीओ समोर आला आहे . ऑस्ट्रेलियातील एक लहान मुलगा बुमराहसारखी गोलंदाजी करण्याचा प्रयत्न करताना दिसत आहे . एका नेटिझन्सने हा व्हिडीओ शेअर करताना जसप्रीत बुमराह आणि समालोचक हर्ष भोगले यांना टॅग केले आहे . ‘तुम्ही मालिका जिंकल्याची एकच अडचण आहे . ती अडचण म्हणजे ऑस्ट्रेलियाची लहान मुलं आता ( ऑस्ट्रेलियाच्या गोलंदाजांना सोडून ) भारताच्या गोलंदाजांची नक्कल करू लागले आहेत . ’ , असे त्या युझरने मस्करीच्या स्वरात म्हटले आहे . बुमराहनेही हा व्हिडीओ पाहिला . त्याला या मुलाची शैली खूप आवडली . त्यामुळेच बुमराहने त्या मुलाला खूप आशीर्वाद आणि शुभेच्छा दिल्या आहेत . दरम्यान , १२ जानेवारीपासून ऑस्ट्रेलियाविरुद्ध भारताची एकदिवसीय मालिका सुरु होणार आहे . या मालिकेसाठी बुमराहला विश्रांती देण्यात आली असून मोहम्मद सूरजला संघात स्थान देण्यात आले आहे .


क्रेडिट स्कोअर या संज्ञेशी जे लोक परिचित नाहीत , त्यांच्यासाठी हे तुमच्या कर्ज घेण्याच्या क्षमतेचे संख्येतील सादरीकरण असते . कर्जदात्यांनी तुमच्या क्रेडिट कृतींबद्दल दिलेल्या माहितीच्या आधारावर हा स्कोअर निर्माण होतो . बॅंका आणि वित्त संस्थांद्वारे कर्जासाठी व्याज दर ठरवताना किंवा अगदी कर्ज मंजूर करावे की नाही याबाबतचा निर्णय क्रेडिट स्कोअर पाहून घेतला जातो . कर्जदात्यांव्यतिरिक्त तुमचा क्रेडिट स्कोअर तुम्ही कर्जासाठी अर्ज करण्यापूर्वी क्रेडिटच्या बाबतीत कुठे आहात हे समजून घेण्यातदेखील मदत करतो . त्यामुळे तुमचा क्रेडिट स्कोअर नियमीतपणे तपासणे अतिशय महत्वाचे आहे . वास्तवात भारतातील सर्व क्रेडिट ब्युरोजना आरबीआयमार्फत वार्षिक तत्वावर एक क्रेडिट अहवाल तयार करण्याची अनिवार्यता देण्यात आली आहे . याला सॉफ्ट क्रेडिट स्कोअर चेक असे म्हटले जाते . क्रेडिट स्कोर नियमितपणे तपासण्याचे फायदे खालीलप्रमाणे चुका शोधणे नाव आणि पत्त्यातील अगदी नाममात्र चुकादेखील तुमच्या क्रेडिट स्कोअरवर परिणाम करु शकतात . अशाप्रकारे तुमचा क्रेडिट स्कोअर नियमीतपणे तपासल्यामुळे तुम्ही या चुका आणि इतर बाबींवर नजर ठेवू शकता . तुमच्या क्रेडिट अहवालामध्ये गंभीर चुका असू शकतात . उदा . दुसऱ्या व्यक्तीच्या कर्जाची माहिती आणि खात्याची माहिती समाविष्ट असणे किंवा चुकीच्या पेमेंट तारखा असणे . या चुका तुमच्या स्कोअरवर गंभीरपणे परिणाम करु शकतात . जर तुम्हाला अशा चुका आढळल्या तर तुम्ही क्रेडिट ब्युरोला दुरुस्तीसाठी विनंती करु शकता . अशी दुरुस्ती होण्यासाठी अंदाजे ३० दिवसांचा वेळ लागतो . तुम्ही कुठे आहात याची माहिती मिळवणे तुमचा क्रेडिट स्कोअर तुमच्या क्रेडिटची स्थिती प्रतिबिंबीत करतो . वारंवार तपासण्यामुळे तुम्हाला तुमच्या क्रेडिट वर्तनाचे स्पष्ट चित्र दिसते . यामुळे तुम्हाला तुमच्या क्रेडिट परतावा सवयींवर लक्ष ठेवता येते आणि आवश्यक ते बदल करुन तुमचे क्रेडिटच्या बाबतीतील व्यवहार सुधारता येतात . जर तुमचा क्रेडिट स्कोअर नीट नसेल तर तुम्हाला कर्जासाठी निवेदन देण्याआधी तुमची क्रेडिट स्थिती सुधारता येते . क्रेडिट निश्चित करण्याची संधी जेव्हा तुमचे उत्पन्न भक्कम असूनही तुमचे कर्जाचे निवेदन नाकारले जाते , तेव्हा तुम्हाला कधीकधी धक्का बसतो . कर्जाचे निवेदन सादर करण्याआधी तुमच्या क्रेडिट स्कोअरची सॉफ्ट तपासणी केल्यामुळे तुम्हाला नकारात्मक खाते किंवा थकबाकी शिल्लक असल्याची माहिती मिळते , यामुळे तुमच्या स्कोअरवर परिणाम होतो . कर्जाच्या पहिल्याच टप्प्यात जास्त चौकशी करायची इच्छा नसते कारण तुमच्या स्कोअरवर त्यामुळे परिणाम होतो . संशयास्पद चौकशीवर लक्ष ठेवणे अशा काही स्थिती आहेत जिथे क्रेडिटबद्दल विचारणा करुन लोकांची व्यक्तिगत माहिती घेतली जाते . यापैकी काही चौकशा अनधिकृत असू शकतात . त्यामुळे त्यांच्या वरचढ असणे कधीही चांगले असते . जर तुमच्या क्रेडिट स्कोअरवर अशा चौकशा परिणाम करत असतील तर क्रेडिट ब्युरोकडे या वादाचे समाधान देण्याबद्दल विचारणा करा . क्रेडिट कार्ड आणि कर्जांवरील सर्वोत्तम ऑफर्स बॅंका आणि वित्त संस्थांकडे कर्जांवर बरेचदा सवलतीच्या दराच्या ऑफर्स असतात . तसेच इतर क्रेडिट उत्पादनांवर देण्यायोग्य ऑफर्स असतात , त्या उच्च क्रेडिट स्कोअर असलेल्या म्हणजेच ७५० किंवा त्याहून जास्त स्कोअर असलेल्या कर्जदारांसाठी असतात . जर तुम्ही तुमचा क्रेडिट स्कोअर नियमित तपासत असाल आणि तो सुधारण्यासाठी प्रयत्न करत असाल तर तुमची कर्ज घेण्याची प्रक्रिया सोपी होते . आदिल शेट्टी लेखक बॅंकबझारचे सीइओ आहेत .


भारतीय संघ सध्या इंग्लंड दौऱ्यावर आहे . या बहुचर्चित इंग्लंड दौऱ्याची सुरुवात आजपासून होत आहे . इंग्लंडविरुद्ध टी - २० मालिकेतील पहिला सामना मँचेस्टर येथे खेळण्यात येणार आहे . भारताने नुकत्याच आयर्लंडबरोबर झालेल्या टी२० सामन्यात २ - ० असे निर्विवाद वर्चस्व राखले . पण आयर्लंडचा संघ हा इंग्लंडच्या तुलनेत फारच दुबळा होता . तसेच , इंग्लंडने टी२० मध्ये दक्षिण अफ्रीका , वेस्टइंडीज , ऑस्ट्रेलिया आणि न्युझीलंड या मातब्बर संघांविरुद्ध चांगली कामगिरी करत ९ पैकी ५ सामन्यात विजय मिळवला आहे . त्यामुळे भारतासाठी या सामन्यात विजय मिळवणे , तितकेसे सोपे नसेल . पण या सर्वांची चिंता न करता भारताचे २ खेळाडू ‘बाथरूम डान्सर’ बनले आहेत . अष्टपैलू हार्दिक पांड्या आणि सलामीवीर शिखर धवन हे दोघेही मैदानावर आपला खेळ खेळतात . पण मैदानाबाहेर ते दोघेही अतिशय रिलॅक्स मूडमध्ये नेहमी दिसतात . अशाच एका क्षणाची व्हिडीओ हार्दिक पांड्याने ट्विटरवर पोस्ट केली आहे . या व्हिडिओमध्ये धवन आणि हार्दिक दोघे बाथरूममधील आरशासमोर नाचत आणि गात आहेत . हा पहा व्हिडीओ – इंग्लंड दौऱ्यातील पहिल्या टी२० सामन्याआधी हार्दिक आणि शिखर या दोघांचा हा रिलॅक्स आणि ‘कूल’ अंदाज सोशलमाध्यमांवर व्हायरल होत असून साऱ्यांच्या पसंतीस पडत आहे .


आपण सुंदर दिसावं आणि आपली त्वचा छान असावी असं प्रत्येक स्त्रीला वाटतं . पण वाढतं प्रदूषण , जीवनशैलीतील आव्हाने यामुळे तसे होत नाही . मग ब्युटीपार्लरचा रस्ता धरला जातो किंवा बाजारातील महागडी उत्पादने वापरली जातात . मात्र काही घरगुती सोपे उपाय केल्यास त्याचा निश्चितच फायदा होतो . सुरकुत्या घालविण्यासाठी मिटवा एक चमचा मध घ्या . त्यामध्ये लिंबाचे काही थेंब टाका . हे मिश्रण रोज चेहऱ्यावर लावल्याने सुरकुत्या कमी होण्यास मदत होते . स्क्रबिंगसाठी स्क्रबिंगमुळे चेहऱ्यावरील मृत कोशिका आणि धूळ नाहीशी होऊन रोमछिद्रे मोकळी होतात . घरच्याघरी स्क्रबिंग करण्यासाठी टोमॅटोचा वापर करा . टोमॅटोच्या तुकड्याने हलके मालिश केल्यास त्याचा नक्की चांगला फायदा होतो . तेलकटपणा घालवण्यासाठी एक चमचा गुलाबपाणी , वाटलेला पुदिना आणि एक चमचा लिंबाचा रस एकत्र करुन हे मिश्रण एक तास ठेवा . त्यानंतर हे मिश्रण चेहऱ्यावर लावून वीस मिनिटे तसेच ठेवा . यामुळे चेहऱ्याचा तेलकटपणा कमी होण्यास मदत होईल . चेहरा उजळपणासाठी त्वचेला उजळपणा आणण्यासाठी संत्र्याचा रस , एक चमचा मध आणि गुलाब जल एकत्र करून पेस्ट तयार करा . ही पेस्ट चेहऱ्याला आणि मानेला लावा . सुकल्यानंतर चेहरा धुवा . चेहरा आणि मानेवर मध लावा . थोडे वाळल्यानंतर बोटांनी चेहऱ्याचा मसाज करा . मध वाळल्यानंतर कोमट पाण्याने ते साफ करा . यामुळे त्वचा उजळण्यास मदत होईल . काळी वर्तुळे घालवा डोळ्यांखालील काळी वर्तुळं घालवण्यासाठी बदामाचे तेल आणि मध एकत्र करा आणि ते काळ्या वर्तुळावर लावा . या मिश्रणाच्या नियमित वापरामुळे काळी वर्तुळं नाहीशी होतात .


बॉलिवूडमध्ये गेल्या काही वर्षांपासून बायोपिकचा ट्रेण्ड असल्याचे पाहायला मिळतेय . क्रिकेटर एम . एस धोनी , मोहम्मद अजहरुद्दीन , बॉक्सर मेरी कोम , फ्लाइंग सिख मिल्खा सिंग , कुस्तीपटू महावीर सिंह फोगट या खेळाडूंच्या जीवनावरील चित्रपट हिंदी चित्रपटसृष्टीत पाहायला मिळाले . याच यादीत येत्या आणखी काही चित्रपट प्रेक्षकांच्या भेटीला येणार आहेत . बायोपिकच्या शर्यतींमध्ये आता झक्कास अभिनेता अनिल कपूरचा मुलगा हर्षवर्धन याचेही नाव जोडले गेले आहे . ऑलिम्पिकमधील सुवर्ण पदक विजेता नेमबाज अभिनव बिंद्रा याच्या जीवनप्रवासावरील चित्रपटात हर्षवर्धन मुख्य भूमिकेत दिसेल . चित्रपटाची कथा पूर्ण झाली असून , याच वर्षी चित्रीकरणालाही सुरुवात होईल . स्वतः हर्षवर्धननेच याविषयीचे ट्विट करत आपल्या चाहत्यांना माहिती दिली . अभिनवसोबत स्क्रिप्टचा फोटो शेअर करत त्याने लिहिलं की , ‘आपले संपूर्ण आयुष्य परफेक्शनसाठी खर्ची घालणाऱ्या अभिनव बिंद्राच्या अपेक्षा पूर्ण करणे तसे कठीणच आहे . पण , चित्रपटाची कथा वाचून तो संतुष्ट आहे . लवकरच या चित्रपटाच्या चित्रीकरणाला सुरुवात होईल . ’ हर्षवर्धनचे हे ट्विट पाहता अभिनव त्याच्या चित्रपटाच्या कथेविषयी बराच सतर्क आणि सजग असल्याचे दिसते . आपल्या खेळाप्रमाणेच त्याने यातही परफेक्शन दाखवले आहे . कन्नन अय्यर या बायोपिकचे दिग्दर्शन करणार आहे . अभिनवच्याच ‘अ शॉट अॅट हिस्टरी : माय ऑब्सेसिव्ह जर्नी टू ऑलिम्पिक गोल्ड’ पुस्तकावर चित्रपटाची कथा आधारित आहे . हे पुस्तक अभिनवसह रोहित ब्रिजनाथ याने लिहिले आहे . ‘ऑल्मिपिक गोल्ड’साठी अक्षय - हर्षवर्धनमध्ये शर्यत लैंगिक शोषण करणाऱ्यांची वेळ संपली आहे - ओपरा वीन्फ्रे सुरज पांचोलीला जिमपेक्षा अॅक्टिंग क्लासची गरज ; राधिका आपटेचा खोचक सल्ला . . म्हणून करणची मुलं कोणत्याच चित्रपटाच्या सेटवर दिसणार नाहीत जाणून घ्या , अभिषेक - ऐश्वर्याच्या मुंबईतील महागड्या अपार्टमेण्टबद्दल . . लग्न न करताच बाबा हो , राणी मुखर्जीचा सलमानला सल्ला संजय दत्त दारुचा उपयोग ‘माऊथवॉश’ म्हणून करायचा ; महेश भट्ट यांचा खुलासा अन् नेटकऱ्यांपुढे किंग खानही नमला जाणून घ्या , रजनीकांत यांच्या पक्षाचे चिन्ह समजल्या जाणाऱ्या ‘या’ चिन्हाचे विविध अर्थ भारतीय वंशाच्या अभिनेत्याला मिळाला सर्वोत्कृष्ट अभिनेत्याचा ‘गोल्डन ग्लोब’ पुरस्कार


आठवडय़ातून ४५ तासांहून जास्त वेळ काम करणाऱ्या महिलांना मधुमेहाचा धोका असल्याचा इशारा एका अभ्यासातून देण्यात आला आहे . हा अभ्यास बीएमजे डायबेटीस रिसर्च अॅण्ड केअर या नियतकालिकात प्रसिद्ध करण्यात आला आहे . आठवडय़ातून ३० ते ४० तास काम करणाऱ्या महिलांना मधुमेहाचा कोणताही धोका नसल्याचे संशोधकांनी सांगितले . जागतिक अंदाजानुसार २०३० पर्यंत ४३९ दशलक्ष प्रौढांना मधुमेह असणार आहे . २०१०च्या आकडेवारीशी तुलना केली असता यामध्ये दुपटीने वाढ होणार आहे . कॅनडातील टोरंटो विद्यापीठ आणि सेंट मायकल्स रुग्णालयातील संशोधकांनी राष्ट्रीय आरोग्य सर्वेक्षण माहिती आणि वैद्यकीय नोंदण्या यांच्या आधारे ३५ ते ७४ या वयोगटातील ७ , ०६५ चाकरमान्यांच्या आरोग्याचा ( २००३ - २५ ) १२ वर्षे पाठपुरावा केला . यामध्ये १५ - ३४ तास काम करणारे , ३५ - ४० तास काम करणारे , ४१ - ४४ तास काम करणारे आणि ४५ तासांहून काम करणारे अशा प्रकारे कामांच्या वेळांनुसार लोकांचे चार गट तयार करण्यात आले होते . या वेळी त्यांचे वय , आरोग्य , जीवनशैली या बाबी विचारात घेण्यात आल्या होत्या . देखरेखीच्या कालावधीदरम्यान दर दहापैकी एका व्यक्तीमध्ये प्रकार - २ मधुमेह विकसित झाल्याचे आढळून आले . त्याचप्रमाणे पुरुषांमध्ये मधुमेह विकसित होण्याचे प्रमाण अधिक असल्याचे संशोधकांनी सांगितले . दरम्यान जास्त वेळ काम केल्याने पुरुषांना मधुमेहाचा धोका असल्याचे आढळून आले नाही , मात्र महिलांना जास्त वेळ काम केल्याने मधुमेहाचा धोका असल्याचे आढळून आले . ४५ तासांहून अधिक कालावधीसाठी काम करणाऱ्या महिलांना मधुमेहाचा धोका ६३ टक्के जास्त असल्याचे आढळून आले .


मैदानात ठाण मांडून प्रतिस्पर्धी गोलंदाजांना नामोहरम करणारा भारताचा आश्वासक कसोटी फलंदाज चेतेश्वर पुजाराने रांची कसोटीत द्विशतकी खेळी ठोकून टीम इंडियाचा डाव सावरला होता . संघ बिकट स्थितीत असताना पुजाराने भारताचा डाव सावरून आघाडी मिळवून देण्याचा मोलाची कामगिरी केली . यावेळी पुजाराने एकाच इनिंगमध्ये तब्बल ५०० चेंडूंचा सामना करून माजी कसोटीवीर राहुल द्रविडचाही विक्रम मोडीस काढला होता . पुजाराने या विक्रमापाठोपाठ धरमशाला कसोटीतही नव्या विक्रमाला गवसणी घातली आहे . भारतीय संघाची रन मशिन म्हणून ओळख असलेल्या विराट कोहलीलाही पुजाराने मागे टाकले आहे . कसोटी विश्वात एका हंगामात सर्वाधिक धावा करण्याचा नवा विक्रम पुजाराने प्रस्थापित केला आहे . धरमशाला कसोटीत पहिल्या डावात १२ धावा करून पुजाराने एका हंगामात आतापर्यंत १ , ३१६ धावा ठोकण्याचा पराक्रमक केला आहे . पुजारा एकाच हंगामात सर्वाधिक धावा करणारा भारतीय कसोटी फलंदाज ठरला आह . याआधी हा विक्रम गौतम गंभीरच्या नावावर होता . गंभीरने २००८ - ०९ साली एका हंगामात १२६९ धावा केल्या होत्या . पुजाराने आणखी १६९ धावा ठोकल्या तर ऑस्ट्रेलियाचा माजी कर्णधार रिकी पॉन्टिंगच्या नावे असलेला १४८३ धावांचा विक्रम तो मोडीस काढू शकेल . या कसोटी मालिकेच्या सुरूवातीला हा विक्रम भारताचा कर्णधार विराट कोहली सहज मोडीस काढेल असे सांगितले जात होते . मात्र , ऑस्ट्रेलियाविरुद्धच्या मालिकेत कोहलीला धावा जमा करता आलेल्या नाहीत . अशावेळी पुजाराने धावांची टांकसाळ उघडत विक्रमी खेळी साकारली . पुजारने न्यूझीलंडविरुद्धच्या मालिकेत ३७३ धावा केल्या होत्या , तर इंग्लंडविरुद्ध ४०१ धावा ठोकल्या . यात दोन शतकांचा समावेश होता . बांगलादेशविरुद्धच्या एकमेव कसोटीत त्याने ८३ धावांची खेळी केली होती . तर ऑस्ट्रेलियाविरुद्धच्या रांची कसोटीत त्याने द्विशतकी कामगिरी केली .


जागतिक बॅडमिंटनमध्ये दबदबा असला , तरी यंदाच्या वर्षात एकाही मोठ्या स्पर्धेचे विजेतेपद मिळवण्यात भारताच्या पी . व्ही . सिंधू , साईना नेहवाल , किदांबी श्रीकांत यांना अपयश आले आहे . गेल्याच आठवड्यात डेन्मार्क ओपन स्पर्धेत सिंधू पहिल्याच फेरीत हरली , साईना अंतिम फेरीपर्यंत पोचली , श्रीकांतही उपांत्य फेरीपर्यंत पोचला . पण , त्यानंतरही हाती काहीच लागले नाही . या पार्श्वभूमीवर आता प्रमुख मदार असलेले हे भारतीय बॅडमिंटनपटू फ्रेंच बॅडमिंटन स्पर्धेचे चक्रव्यूह भेदणार का , याची उत्सुकता आहे . डेन्मार्क ओपन स्पर्धेनंतर आता लगेचच फ्रेंच स्पर्धेचे आव्हान भारतीय खेळाडूंच्या शारीरिक तसेच मानसिकतेची कसोटी पहाणारे ठरणार आहे . सिंधू असो वा साईना विजेतेपदाचा फेरा त्यांना पार करता आलेला नाही . कधी कॅरोलिना मरिन , यामागुची , तर कधी ओकुहारा , तई त्झु यिंग या खेळाडू अडथळा ठरत आहेत . या सर्वांचे आव्हान फ्रेंच स्पर्धेत असणार असल्यामुळे भारतीयांना पुन्हा एकदा सर्वस्व पणास लावावे लागेल . जागतिक क्रमवारीत १० व्या स्थानी असलेल्या साईनाने मोठी झेप घेत डेन्मार्क स्पर्धेची अंतिम फेरी गाठली , परंतु अव्वल मानांकित तई त्झु यिंगला ती पुन्हा पराभूत करू शकली नाही . या स्पर्धेत श्रीकांतनेही उपांत्य फेरी गाठली होती , त्यामुळे सर्वप्रथम त्यांना तंदुरुस्ती दाखवून द्यावी लागेल . डेन्मार्क स्पर्धेत सिंधूचे आव्हान पहिल्याच फेरीत संपुष्टात आले होते . तो धक्कादायक पराभव मागे टाकून सिंधूला फ्रेंच स्पर्धेत आपला खेळ कमालीचा उंचावावा लागेल . सिंधूचा पहिल्या फेरीत सामना ११ व्या मानांकित बिवेन झॅंगविरुद्ध होणार आहे ; तर ३७ वी मानांकित सिएना कावाकामी ही साईनाची सलामीची प्रतिस्पर्धी असेल . गेल्या आठवड्यात झेंगने सिंधूला हरवले होते , त्यामुळे आता सिंधूला कमालीचे सावध राहावे लागेल . पुरुषांमध्ये श्रीकांतसह बी साई प्रणीत , समीर वर्मा यांच्यावर भारताची मदार असेल . डेन्मार्क स्पर्धेच्या उपांत्यपूर्व फेरीत समीर आणि श्रीकांत हे आपलेच खेळाडू एकमेकांविरुद्ध भिडले होते . मॅरेथॉन लढतीत समीरचा पराभव झाला होता .


चेन्नईची विजयी फॉर्म कायम राखण्याची इच्छा असेल , पण त्यांच्याप्रमाणेच पहिला सामना जिंकलेल्या कोलकात्याचे आव्हान खडतर असेल . एम . ए . चिदंबरम स्टेडियमवरील प्रेक्षकांसाठी हा मोठा क्षण असेल . दोन वर्षांच्या ब्रेकनंतर ते आपल्या आवडत्या संघाला खेळताना पाहतील . स्टेडियम खचाखच भरलेले असेल आणि सगळीकडे चेन्नईच्या जर्सीचा पिवळा रंग दिसेल . कोलकत्यातील ईडन गार्डन्सवर असेच दृश्य रविवारी दिसले . त्या वेळी रॉयल चॅलेंजर्सपेक्षा केवळ विराटला प्रोत्साहन देणाऱ्या प्रेक्षकांची संख्या बऱ्यापैकी होती ; पण बाकी सर्वत्र नाईट रायडर्सच्या जर्सी दिसत होत्या . आंतरराष्ट्रीय फुटबॉल लीगप्रमाणे आयपीएलला चाहत्यांचे प्रेम फारसे लाभलेले नाही असे म्हणणाऱ्यांना यामुळे आश्चर्य वाटेल . मुख्य म्हणजे आयपीएलला केवळ दहाच वर्षे झाली आहेत . त्यामुळे कट्टर चाहत्यांचा वर्ग निर्माण होण्यासाठी आणखी थोडा वेळ लागेल . यानंतरही प्रत्येक फ्रॅंचाइजीला लक्षणीय चाहते लाभले आहेत . प्रामुख्याने होम ग्राउंडवर तरी दिसणारे चित्र चाहत्यांची प्रचंड उपस्थिती दर्शविते . धोनीचे तीन स्पीनर्स खेळविण्याचे डावपेच चांगले ठरले . याचे कारण फलंदाज चेंडूच्या वेगाचा वापर करण्यास आतूर असतात . स्पीनरने टाकलेला चेंडू मात्र पीचवर पडल्यानंतर हळू येतो आणि तो उत्तुंग फटका मारण्यासाठी तेवढा सोपा नसतो . कोलकात्याकडे बडा स्टार नसला तरी त्यांच्या तरुण खेळाडूंनी सुरवात चांगली केली आहे .


रिओ ऑलिम्पिक स्पर्धेत पदकासाठी शर्यतीत असणाऱ्या सात भारतीय बॅडमिंटनपटूंच्या रिओवारीवर गुरुवारी औपचारिक शिक्कामोर्तब झाले . जागतिक बॅडमिंटन महासंघाने क्रमवारीची घोषणा केली . या घोषणेसह सात भारतीय बॅडमिंटनपटूंची रिओवारी पक्की झाली . चीन येथे झालेल्या आशियाई अजिंक्यपद स्पर्धेनंतर कोणत्या भारतीय बॅडमिंटनपटूंना रिओचे तिकीट मिळणार हे स्पष्ट झाले होते . मात्र जागतिक महासंघातर्फे जाहीर होणाऱ्या क्रमवारीची प्रतीक्षा होती . ४ मे २०१५ ते १ मे २०१६ या कालावधीतील कामगिरीची नोंद घेत क्रमवारी जाहीर करण्यात आली . त्यानुसार महिला एकेरी , पुरुष एकेरी , महिला दुहेरी , पुरुष दुहेरी या प्रकारात भारतीय बॅडमिंटनपटूंचा सहभाग पक्का झाला . चार वर्षांपूर्वी लंडन येथे झालेल्या ऑलिम्पिक स्पर्धेसाठी पाच भारतीय बॅडमिंटनपटू पात्र ठरले होते . भारताची फुलराणी सायना नेहवालने कांस्यपदकासह इतिहास घडवला होता . सायनासह ज्वाला गट्टा , अश्विनी पोनप्पा , पारुपल्ली कश्यप आणि व्ही . दिजू सहभागी झाले होते . किदम्बी श्रीकांत आणि पी . व्ही . सिंधू यांच्यासाठी पहिलीच ऑलिम्पिकवारी असणार आहे . पदार्पणातच आपली छाप उमटवण्यासाठी हे दोघेही आतुर आहेत . ज्वाला गट्टा आणि अश्विनी पोनप्पा या अनुभवी जोडीला आपल्या कामगिरीत सुधारणा करायची आहे . या सर्वाच्या बरोबरीने मनू अत्री आणि सुमीत रेड्डी जोडी आपला ठसा सोडण्यासाठी उत्सुक आहेत . प्रसिद्धीचा झोत सायना , सिंधू यांच्यावर असताना सातत्यपूर्ण प्रदर्शनासह या युवा जोडीने ऑलिम्पिकसाठी पात्र ठरण्याचा मान मिळवला आहे . या दोघांच्या निमित्ताने ऑलिम्पिकमध्ये पुरुष दुहेरीत पहिल्यांदाच भारताचे प्रतिनिधित्व होणार आहे . विविध देशांचे मिळून १७२ बॅडमिंटनपटूंना रिओवारीची संधी मिळणार आहे . ज्वाला - अश्विनीची आगेकूच ; श्रीकांतची घसरण जागतिक बॅडमिंटन महासंघाच्या क्रमवारीत ऑलिम्पिकमधील स्थान पक्के केलेल्या किदम्बी श्रीकांतच्या स्थानात घसरण झाली आहे . श्रीकांत ११वरून १२व्या स्थानी स्थिरावला आहे . ज्वाला गट्टा आणि अश्विनी पोनप्पा जोडीने एका स्थानाने सुधारणा करत १४वे स्थान गाठले आहे . ऑलिम्पिक स्पर्धेत पुरुष दुहेरीत भारताचे पहिल्यांदाच प्रतिनिधित्व करणार असलेल्या मनू अत्री आणि सुमित रेड्डीची जोडीची एका स्थानाने घसरण होऊन ते २०व्या स्थानी आहेत . सायना नेहवाल आठव्या स्थानी कायम आहे तर पी . व्ही . सिंधू १०व्या स्थानी स्थिर आहे . एच . एस . प्रणॉय २५वे स्थान पटकावले आहे .


सुनील नरिनची धडाकेबाजी अर्धशतकी खेळी , नितीश राणाची अष्टपैलू कामगिरी आणि दिनेश कार्तिकच्या जबाबदारीपूर्ण फलंदाजीच्या बळावर कोलकाता नाइट रायडर्सने बलाढय़ रॉयल चॅलेंजर्स बेंगळूरुचा चार विकेट आणि ७ चेंडू राखून पराभव केला . कोलकाताची सुरुवात खराब झाली . ख्रिस लिन ( ५ ) लवकर बाद झाल्यानंतर . सलामीवीर सुनील नरिनने जोरदार आक्रमण करताना ४ चौकार आणि ५ षटकारांसह १९ चेंडूंत ५० धावा काढल्या . उमेश यादवने नरिनचा त्रिफळा उडवला . त्यानंतर नितीश राणा ( ३४ ) आणि दिनेश कार्तिक ( नाबाद ३५ ) यांनी चौथ्या विकेटसाठी ५५ धावांची भागीदारी रचली . त्याआधी , बेंगळूरुने ७ बाद १७६ धावांचे आव्हान उभे केले . या धावसंख्येत ब्रेंडन मॅक्क्युलम ( २७ चेंडूंत ६ चौकार आणि २ षटकारांसह ४३ धावा ) आणि एबी डी’व्हिलियर्स ( ४४ ) यांनी महत्त्वाची भूमिका बजावली . डी’व्हिलियर्सने एक चौकार आणि पाच षटकारांसह फक्त २३ चेंडूंत आपली खेळी साकारली . याशिवाय मनदीप सिंग ( १८ चेंडूंत ३७ धावा ) आणि कर्णधार विराट कोहली ( ३१ ) यांनीसुद्धा योगदान दिले . डी’व्हिलिर्सच्या आक्रमणामुळे बेंगळूरुचा संघ दोनशे धावांचा टप्पा ओलांडण्याची चिन्हे दिसत होती . मात्र कामचलाऊ ऑफ - स्पिनर नितीश राणाने डी’व्हिलियर्स आणि कोहली हे महत्त्वाचे बळी मिळवत बेंगळूरुच्या धावसंख्येला लगाम घातला . आर . विनय कुमारनेही दोन बळी घेतले . संक्षिप्त धावफलक रॉयल चॅलेंजर्स बेंगळूरु : २० षटकांत ७ बाद १७६ ( ब्रेंडन मॅक्क्युलम ४३ , एबी डी’व्हिलियर्स ४४ ; नितीश राणा २ / ११ ) पराभूत वि . कोलकाता नाइट रायडर्स : १८ . ५ षटकांत ६ बाद १७७ ( सुनील नरिन ५० , नितीश राणा ३४ , दिनेश कार्तिक नाबाद ३५ ; ख्रिस वोक्स ३ / ३६ )


‘बिग बॉस मराठी’ हा कार्यक्रम आता प्रेक्षकांच्या पसंतीस उतरू लागला आहे . दर दिवशी या घरात नवीन काय घडामोडी होतील , कोणामध्ये वाद होतील याची उत्सुकता प्रेक्षकांमध्ये निर्माण होते . कलर्स मराठी वाहिनीवरील बिग बॉसच्या स्पर्धकांची आजच्या दिवसाची सुरूवात ‘सावधान सावधान वणवा पेट घेत आहे , ’ या गाण्याने होणार आहे . आदल्या दिवशी ‘खुर्ची सम्राट’ या खेळावरून घरात बरीच भांडणं झाली . स्पर्धकांमध्ये तणावाचं वातावरण पाहायला मिळालं . टीम रेशम विरुद्धा टीम आस्ताद असे जरी खेळाचे दोन गट असले तरी रेशमच्या टीममधील स्पर्धकांनी आस्तादला वगळता इतर सर्व स्पर्धकांवर नाराजी व्यक्त केली . या खेळाच्या माध्यमातून काल या सर्व स्पर्धकांची वेगळी रुपं प्रेक्षकांसमोर आली असंही म्हणायला हरकत नाही . घरातील सदस्यांची ही नाराजी बघता आऊ म्हणजेच उषा नाडकर्णींनी सर्वांची माफी मागितली . सई लोकूरला टीम रेशमची तिच्याप्रती असलेली वागणूक अजिबात आवडली नाही . या खेळानंतर घरात दोन गट पडल्याचं पाहायला मिळत आहे . आस्ताद , रेशम , राजेश , भूषण , विनीत आणि सुशांत यांचा एक गट तर मेघा , उषा , पुष्कर , सई आणि ऋतुजा यांचा दुसरा गट . आता विनीत आणि अनिल थत्ते नक्की कोणत्या गटात आहेत किंवा त्यांना कोणता गट आपलसं करेल हे येत्या काही दिवसांत स्पष्ट होईलच . आज पुन्हा एकदा बिग बॉसच्या घरात ‘खुर्ची सम्राट’ हा खेळ रंगणार आहे . परंतु , आज टीम आस्ताद खुर्चीवर बसणार असून टीम रेशम त्यांना खुर्चीवरून उतरवण्याचा प्रयत्न करणार आहे . हा खेळ सुरू असताना टीम रेशम कालच्या गोष्टींचा बदला घेणार की संयमाने खेळणार , हे पाहणं औत्सुक्याचं ठरणार आहे . यामध्ये टीम आस्तादने टीम रेशमपेक्षा जास्त कालावधीपर्यंत खुर्चीवर बसून राहणं अनिवार्य असणार आहे . खेळाच्या शेवटपर्यंत टीम आस्तादमधील किमान एक तरी सदस्य त्या खुर्चीवर बसणं महत्वाचं असणार आहे आणि असं झाल्यास ती टीम विजयी ठरणार आहे . आता नक्की कोणती टीम जिंकणार ? कोण कोणावर मात करणार ? मेघाला या खेळातून का बाहेर काढलं ? या टास्क दरम्यान जुई– स्मितामध्ये कशावरून भांडण झालं ? मेघाला का रडू आलं ? टास्क दरम्यान कोण चक्कर येऊन पडलं ? आस्तादने मेघावर नाराजी का व्यक्त केली ? , या सर्व प्रश्नांची उत्तर आजच्या भागात प्रेक्षकांना मिळतील .


इंग्लंडच्या गोलंदाजांपेक्षा भारतीय गोलंदाज जास्त चांगले असल्याचे वक्तव्य भारताचा फलंदाज आणि यष्टिरक्षक पार्थिव पटेल याने म्हटले आहे . सध्या भारत विरुद्ध इंग्लंड हा कसोटी सामना वानखेडे मैदानावर सुरू आहे . भारतीय फिरकी गोलंदाजांनी सर्व सामन्यांमध्ये चांगले प्रदर्शन केले आहे . भारतीय गोलंदाजांचे चांगल्या खेळाचे रहस्य म्हणजे भारतीय गोलंदाज केवळ पीचवरच अवलंबून नसून ते प्रयत्नपूर्वक खेळत असल्याचे त्याने म्हटले आहे . भारतीय गोलंदाजांना जितकी खेळपट्टीची साथ मिळत आहे त्यापेक्षा अधिक भारतीय गोलंदाज इंग्लंडच्या खेळाडूंना हवेत चकवा देत आहेत . दोन्ही गोलंदाजांना एकसमान पीच मिळते परंतु स्थितीचा अंदाज घेऊन गोलंदाजी करण्यास संपूर्ण कस लागतो असे पार्थिव पटेलनी म्हटले आहे . मोहालीमध्ये चेंडू वळत देखील नव्हता . तेथील पीच हे फलंदाजांना अनुकूल होते . असे असून देखील भारतीय गोलंदाजांनी तेथे चांगले प्रदर्शन केले असे पार्थिव म्हणाला . इंग्लडने त्यांच्या पहिल्या डावात ४०० धावा केल्या . इंग्लंडने स्वतःला भाग्यवान समजायला हवे की त्यांना चारशे धावा करता आल्या . त्यांचा खेळ ३७५ च्या आतच आटोपून टाकायचा असा आमचा विचार होता . परंतु लाल रंगाचे पीच असल्यावर धावांच्या गतीवर लगाम लावणे थोडेसे कठीण जाते असे त्याने म्हटले . काल दिवसाचा खेळ संपल्यानंतर पार्थिव पटेलने पत्रकारांशी बातचीत केली . त्यामध्ये त्याने पत्रकारांच्या प्रश्नांना उत्तरे दिली . मुरली विजय आणि चेतेश्वर पुजारा यांनी दमदार खेळ केला . त्यावर बोलताना तो म्हणाला , मुरली विजयसोबत मी नेट प्रॅक्टीस केली . त्याच वेळी लक्षात आले की हा खेळ खेळण्याची त्याची मानसिक तयारी झालेली आहे . त्याच्या सरावातूनच समजू लागले होते की त्याच्यामध्ये आत्मविश्वास आहे . त्याचे रुपांतर त्याने खेळात केल्याचे पार्थिव पटेलने म्हटले . इंग्लंडचा खेळाडू जोस बटलर याच्याबाबतीत तो म्हणाला . बटलरसाठी गुरुवार लकी ठरला . त्याच्या बॅटला लागून अनेक चेंडू बाहेर गेले होते परंतु तो आउट झाला नाही . त्याचा खेळ संथ आणि संयमी होता . काही वेळानंतर एक एक फलंदाज आउट होण्यास सुरुवात झाली परंतु तो डगमगला नसल्याचे त्याने म्हटले .


रात्रपाळी करणाऱ्या महिलांना स्तन , त्वचा व पोटाच्या कर्करोगाची शक्यता अधिक असते , असा इशारा वैज्ञानिकांनी दिला आहे . जगात अनेक महिलांमध्ये कर्करोगाचे निदान होत असते . त्यांना होणाऱ्या कर्करोगाची कारणे शोधण्याचा प्रयत्न केला असता त्यात रात्रपाळी करणाऱ्या महिलांमध्ये कर्करोगाची शक्यता जास्त दिसून आली , पण अजून हे संशोधन परिपूर्ण नाही . चीनमधील शिचुआन विद्यापीठाच्या वैज्ञानिकांनी आधीच्या एका अभ्यासावर आधारित असे हे संशोधन केले असून त्यात दीर्घकाळ रात्रपाळी करणाऱ्या महिलांना होणाऱ्या कर्करोगाचा अभ्यास केला आहे . त्यात १२ प्रकारचे कर्करोग या महिलांना होत असल्याचे दिसून आले आहे . मेटाअॅनॅलिसिस पद्धतीने यात उत्तर अमेरिका , युरोप , ऑस्ट्रेलिया व आशिया या देशातील ३९ , ०९ , १५२ महिलांच्या माहितीच्या आधारे निष्कर्ष काढण्यात आले . यातील ११ , ४२ , ६२८ महिलांना कर्करोग झालेला होता . विशेष करून परिचारिका रात्रपाळी जास्त काळ करीत असतात त्यांच्यात सहा प्रकारचे कर्करोग दिसून आले आहेत . रात्रपाळीमुळे कर्करोगाची जोखीम १९ टक्क्यांनी वाढते असे दिसून आले आहे . त्वचा ( ४१ टक्के ) , स्तन ( ३२ टक्के ) , आतडे ( १८ टक्के ) याप्रमाणे रात्रपाळी करणाऱ्या महिलांमध्ये ती न करणाऱ्या महिलांच्या तुलनेत कर्करोगाची जोखीम वाढत जाते . उत्तर अमेरिका व युरोपात अनेक महिलांमध्ये रात्रपाळी व स्तनाच्या कर्करोगाचा संबंध दिसून आला आहे , असे शिचुआन विद्यापीठाचे झुलेई मा यांनी सांगितले . परिचारिकांमध्ये स्तनाच्या कर्करोगाची जोखीम ५८ टक्के , आतडय़ाच्या कर्करोगाची जोखीम ३५ टक्के , फुप्फुसाच्या कर्करोगाची जोखीम २८ टक्के वाढते . जर्नल कॅन्सर एपिडिमिऑलॉजी , बायोमार्कर्स अॅण्ड प्रिव्हेन्शन या नियतकालिकात हे संशोधन प्रसिद्ध झाले आहे . सतत पाच वर्षे रात्रपाळी केल्याने स्तनाच्या कर्करोगाची जोखीम ३ . ३ टक्क्यांनी वाढत असते असेही दिसून आले .


व्यवसाय करायचा म्हणजे काही साधी गोष्ट नाही . व्यवसाय म्हणजे २४ तासांची नोकरीच झाली असं आपण नेहमी म्हणतो . हे काही अंशी खरं असलं तरी त्यातून मिळणारं समाधान काही वेगळंच आहे . म्हणूनच ९ ते ५ च्या नोकरीत अडकून पडण्यापेक्षा यशस्वी उद्योजिका होण्याचं ज्या महिला स्वप्न पाहतात त्यांच्यासाठी ‘मेलकॉन’च्या संचालिका मानसी बिडकर यांनी सांगितलाय यशाचा मंत्र , जो प्रत्येक उद्योजिकेला नक्कीच मागर्दशनपर ठरेल . . एखाद्या महिलेनं ठरवलं की आपण काहीतरी करायचं तर तिचा साधारण प्रवास सुरू व्हायला , निर्णय घ्यायला , सगळा विचार करायला बराच वेळ निघून जातो . महिला त्यातून त्या एखादा व्यवसाय करणार म्हणजे तितकीच भक्कम ‘सपोर्ट सिस्टम’ तिच्या पाठीशी असायला हवी किंवा तिनं ती उभी करायला हवी . तिनं मल्टीटास्कर तर असायलाच हवं पण त्याचबरोबर जिद्द , चिकाटी हे गुणही तिच्यात असणं गरजेच आहे . एखादी गोष्ट सहजतेनं जमली नाही तर त्याचा पाठवपुरावा तिनं करायला हवा . महिला जेव्हा व्यवसायात उतरतात तेव्हा अनेकदा त्यांना अनेक संकटांचा समान करावा लागतो . एखाद्या पदार्थ विक्रीचा व्यवसाय करायचा म्हटलं की तिच्या डोळ्यासमोर मसाले , पापड आणि लोणची याशिवाय काही दुसरे पर्याय येत नाही . पण यापलीकडे तिनं विचार करायला हवा किंवा हेच पदार्थ घेऊन ती व्यवसायात उतरली तर तिने वेगळ्या पद्धतीनं ते सादर करायला हवे . आपला ब्रँड तयार करायला हवा . जेव्हा आपण एखादं उत्पादन काढायचं ठरवतो तेव्हा आपण त्याच्याबद्दल सगळी माहिती शोधून काढतो . ते उत्पादन तयार करण्यासाठी जी काही मेहनत घ्यावी लागते ती आपण घेतो . पण हे उत्पादन तयार झाल्यानंतर ते सादर कसं करावं , त्याचं विपणन / मार्केटिंग आणि जाहिरात कशी करावी ? याचाही विचार प्रत्येक महिलेनं करायला हवा . दुर्देवानं ते होताना दिसून येत नाही . जसं आपण एखाद्या उत्पादनात गुंतवणूक करतो तशीच आपल्या उत्पादनाचं मार्केटिंग करण्यातही आपण पैसे खर्च केले पाहिजे . आपल्या उत्पादनाचं मार्केटिंग करणं म्हणजे अतिरिक्त खर्च आपण करत आहोत अशी भावना मनात न आणता आपण एकप्रकारे गुंतवणूकच करत आहोत असा विचार प्रत्येकीनं केला तरच तुमच्याच कंपनीला फायदा होणार आहे हे प्रत्येकीनं लक्षात ठेवायला हवं . भविष्यात कोणत्याही व्यवसायाचा पाया हे उत्पादन म्हणजे प्रोडक्शन नसून मार्केटिंग असणार आहे हा विचार प्रत्येक महिला उद्योजिकेनं लक्षात घेतलं पाहिजे . व्यवसायात ‘every problem is an opportunity’ म्हणजे प्रत्येक संकट काहीतरी नवं करून दाखवण्याची संधी असते असं म्हणतात . हिच संधी काहीवर्षांपूर्वी ‘ओला’ कॅब सेवा सुरू करणाऱ्या तरुणानं हेरली आणि व्यवसायात आपला पाय रोवला . त्यामुळे प्रत्येकीनं आपल्या व्यवसायाचा युएसपी म्हणजे युनिक सेलिंग पॉईंट काय आहे ठरवलं पाहिजे . या जोरावर त्या नक्कीच आपला व्यवसाय वाढवू शकतील . त्याचबरोबर कस्टमर सॅटिस्फॅक्शन म्हणजे ग्राहकांच्या समाधानावरही विशेष लक्ष दिलं पाहिजे . आपलं उत्पादन विक्रीसाठी ठेवताना त्याच्या पॅकेजिंगवरही तितकाच भर असला पाहिजे कारण पॅकेजिंग जितकं आकर्षक आणि टिकाऊ तितकंच उत्पादनाकडे पाहण्याचा दृष्टीकोनही वेगळा असतो . आपण व्यवसायात उतरताना एक गोष्ट मनाशी पक्की करायची ती म्हणजे आपल्या उत्पादनात कधीही तडजोड करायची नाही . अडचणी कितीही आल्या तरी उत्पादनाच्या गुणवत्तेच तडजोड करायची नाही हे प्रत्येकीनं लक्षात ठेवलं पाहिजे . या सगळ्यानंतर जाहिरातबाजीवरही लक्ष केंद्रीत करता प्रत्येक महिलेला आलं पाहिजं . जाहिरात म्हणजे एखादा संदेश , आपली वस्तू किंवा सेवा समाजापर्यंत प्रभावीपणे पोहोचवण्याची कला आहे . ही कला आपल्या व्यवसाय वाढीसाठी प्रत्येकीला अवगत करता आली पाहिजे . अनेकांना जाहिरातबाजी म्हणजे नाकापेक्षा मोती जड असं वाटतं , पण जाहिरातबाजी जितकी अधिक तितकाच आपला ब्रँड लोकापर्यंत पोहोचण्याची शक्याता अधिक वाढते . यामुळे आपला व्यवसाय तर वाढतोच पण बाजारपेठेत आपली ओळखही निर्माण होते . मार्केटिंग हा देखील व्यवसायतला सर्वात महत्त्वाचा भाग आहे . आपलं उत्पादन ग्राहकापर्यंत पोहोचवून त्याची उपयुक्ततता पटवणं , ग्राहकांकडून ऑर्डर मिळवणं हे या कलेचं यश आहे . यासाठी डिजिटल मीडियाचाही वापर करता आला पाहिजे तुमच्यासमोर असलेल्या १० व्यक्तींपैकी प्रत्येक व्यक्ती तुमचं उत्पादन खरेदी करेलच असं नाही , त्यातल्या क्वचितच दोन ग्राहकांना तुमचं उत्पादन खरेदी करण्यात रस असतो . त्यामुळे व्यवसायात उतरताना प्रत्यक्षात किती मेहनत घ्यावी लागणार आहे याचा विचार प्रत्येकीनं करायला हवा . या सर्व गोष्टी योग्यरित्या जुळल्या की व्यवसायात तुमची पकड मजबूत झालीच म्हणून समजा .


मुंबईच्या सौरव बंदोपाध्याय याने राष्ट्रीय रेसिंग मालिकेतील ॲमिओ करंडक स्पर्धेत दुसरा विजय नोंदविला . अखेरच्या चौथ्या फेरीत त्याने सरावातील सातत्य कायम राखत पोल पॉझिशन ते चेकर्ड फ्लॅग अशी परिपूर्ण कामगिरी केली . त्याने मोसमातील दुसरा विजय मिळवून गुणतक्त्यात दुसरे स्थान गाठले . मद्रास मोटर स्पोर्टस क्लबच्या ट्रॅकवर सौरवने दोन सराव सत्रांतही वेगवान वेळ नोंदविली होती . चीनच्या आनिंग सन याने दुसरा , तर संदीप कुमारने तिसरा क्रमांक मिळविला . शर्यतीला सुरवात झाल्यानंतर दुसऱ्या वळणाला आदित्य पवार आणि जीत जाबाख यांच्या कार घासल्या . त्यात जीतच्या कारची कोल्हापूरच्या ध्रुव मोहिते याच्या कारला धडक बसली . त्यामुळे ध्रुवला पीट लेनमध्ये येऊन कारचे नेमके किती तांत्रिक नुकसान झाले आहे , याची चाचपणी करावी लागली . त्यात वेळ गेल्यानंतर त्याने शर्यत पुढे सुरू केली , पण ब्रेकिंगमधील बिघाडामुळे त्याला माघार घ्यावी लागली . परिणामी त्याची गुणांची संधी हुकली . गुणतक्त्यात आघाडीवर असलेल्या करमिंदरपाल सिंग याने आठव्या क्रमांकावरून प्रारंभ करताना पाचवे स्थान गाठले होते , पण नंतर तो दोन क्रमांक मागे पडून सातवा आला . सौरवने सांगितले की , मी या मोसमासाठी कसून तयारी केली . या फेरीपूर्वी मी सिम्युलेटरवर सराव केला . मी कारच्या तांत्रिक डेटाचा अभ्यास करून तंत्रात सुधारणा केली , तसेच शर्यतीचे नियोजन केले . दरम्यान , रविवारी दोन शर्यती होतील .


आनंदी राहणे हे आजुबाजूच्या परिस्थितीबरोबरच आपल्या स्वतःवरही अवलंबून असते . आपण आतून खुश असू तर आपला मूड आपल्याही नकळत आनंदी राहतो . आनंदी असण्याचे मनावर ज्याप्रमाणे परिणाम होतात त्याचप्रमाणे शरीरावरही होतात . शरीरातून आनंदी हॉर्मोन स्त्रवल्याने अनेक आजारांपासून तुमची सुटका होते . आनंदी राहण्यासाठी दुसऱ्याच्या आयुष्याबाबत विचार न करणे आणि आपल्या भविष्याबाबतही जास्त विचार न करणे आवश्यक असते . त्यापेक्षा वर्तमानकाळाबाबत विचार करणे केव्हाही चांगले . पण अनेकांना विनाकारण लहानसहान गोष्टींचा विचार करण्याची वाईट सवय असते . जास्त विचार केल्याने हे लोक आनंदी राहू शकत नाहीत . काही गोष्टी या विचार करुन नाही तर परिस्थितीवर सोडून दिल्याने होतात . त्यामुळे जास्त विचार करत असाल तर ते पहिल्यांदा कमी करायला हवे हे लक्षात घ्या . १ . दुसरे आपल्याबाबत काय विचार करतात दुसरे आपल्याबद्दल काय विचार करतात हा विचार करत राहीलात तर तुम्ही कधीच आनंदी होऊ शकणार नाही . माझ्या वागण्याबाबत , कपड्यांबाबत , बोलण्या - दिसण्याबाबत आजुबाजूचे लोक काय विचार करतील असा विचार करुन आपण वापरत राहतो . त्यामुळे नकळत मनात एकप्रकारची भिती राहते . अशामुळे आपण आनंदी राहू शकत नाही . २ . स्वतःचा विचार कमी करा अनेकज जण स्वतःचा इतका विचार करतात की आपला विचार करुन ते दुःखी होतात . अशावेळी आपण आनंदी राहू शकते हेच ते विसरुन जातात . पण तुम्हाला तुमचे रोजचे जगणे आनंदी करायचे असेल तर तुम्ही हे विचार नियंत्रणात ठेवायला हवे . जास्त विचार करुन कोणत्याही गोष्टीवर उत्तर मिळत नाही . ३ . दुसरे काय करतात हा विचार करु नका आपले आयुष्य कायम आनंदी असेल असा विचार सगळेच करतात . पण असे अनेक लोक असतात जे स्वतःचे आयुष्य सोडून इतरांच्या आयुष्यात लक्ष घालून ढवळाढवळ करण्याचा प्रयत्न करतात . त्यांच्यामुळे त्यांचे आणि समोरच्या व्यक्तीचा मूड खराब होण्याचीच शक्यता जास्त असते . मात्र अशावेळी दुसरे काय विचार करतात हे विचार तुम्ही करु नका . ४ . प्रेमभंगाचा विचार दूर सारा प्रेम होणे आणि प्रेमभंग होणे या घटना तरुणांच्या आयुष्यात घडत असतात . यामुळे निराशा येणे स्वाभाविक असले तरीही हा विचार एका मर्यादेपेक्षा जास्त करणे त्रासदायक ठरु शकते . यामुळे विनाकारण दुःख येऊ शकते . पण तुम्हाला आनंदी राहायचे असेल तर तुम्ही भूतकाळाचा आणि भूतकाळातील नातेसंबंधांचा विचार करणे बंद करा . ५ . भविष्याचा विचार करणे अनेकांना रोज आपले भविष्य पाहायची सवय असते . त्यावरुन त्यांचा दिवस कसा जाणार हे ठरते . मात्र एखाददिवशी भविष्य चांगले नसेल तर असे लोक लगेचच निराश होतात . एखाद्या ठिकाणी दिलेले आपले भविष्य कायम बरोबरच असेल असे नाही . त्यामुळे त्यावर अवलंबून न राहता तुम्ही तुमच्या पद्धतीने आनंदी राहण्याचा प्रयत्न करा .


अभिनेत्री अश्विनी भावे यांच्या ‘मांजा’ या चित्रपटाचा मोशन पोस्टर नुकताच प्रदर्शित करण्यात आला आहे . आधी प्रदर्शित झालेले टिझर पोस्टर सर्व प्रेक्षकांना भावले . पण मोशन पोस्टर चित्रपटाबद्दलची उत्सुकता वाढवतो . मोशन पोस्टरमध्ये असणारा गूढ व्हिसलचा आवाज आणि पालक व मुलांमधील विसंवाद यांना अधोरेखित करणारी टॅगलाईन ‘रेशमाच्या नात्याला संवादाची धार’ या गोष्टींमुळे मोशन पोस्टर अधिक प्रभावी वाटतो . ‘मांजा’ चित्रपटाच्या मोशन पोस्टरनंतर अश्विनीच्या चाहत्यांची उत्सुकता शिगेला पोहोचली आहे . मोठ्या पडद्यावर एका चिंतीत आईच्या भूमिकेतून अश्विनी भावे यांनी या चित्रपटातून पुनरागमन केलं आहे . अश्विनी भावे सोबतच या चित्रपटात ‘बालक पालक’ फेम रोहित फाळके आणि ‘डान्स इंडिया डान्स’ फेम सुमेध मुद्गलकर देखील यात प्रमुख भूमिकेत दिसणार आहे . त्यामुळे प्रेक्षकांची या चित्रपटाबद्दलची उत्कंठा अजूनच वाढली आहे . ‘मांजा’ चित्रपटाची कथा , पटकथा आणि दिग्दर्शन , दिग्दर्शक जतिन वागळे यांनी केले आहे . तर , पहिल्यांदाच त्रिलोक मल्होत्रा आणि के . आर . हरीश या हिंदी सिनेसृष्टीतील निर्मात्यांनी या चित्रपटाची इंडिया स्टोरीज या बॅनरखाली निर्मिती केली आहे . एमएफडीसी प्रस्तुत मांजा हा चित्रपट २१ जुलैला प्रदर्शित होणार आहे . नितीन केणी आणि मनीष वसिष्ट यांची एमएफडीसी ही कंपनी मराठी चित्रपट निर्मिती आणि वितरण या क्षेत्रात कार्यरत आहे .


मुदतपूर्व जन्मलेल्या मुलांना अनेक आरोग्यविषयक समस्या असतात . हृदयविकाराच्या समस्याही या मुलांना असतात . या मुलांच्या हृदयाला बळकटी देण्यासाठी त्यांना वारंवार मातेचे दूध देणे गरजेचे आहे . मातेच्या दुधातून हृदयाच्या बळकटीसाठी आवश्यक असलेली पोषणतत्त्वे मिळतात , असे ब्रिटिश शास्त्रज्ञांनी सांगितले आहे . मुदतपूर्व प्रसूती झाल्याने अशा मुलांना हृदयविकार जडलेला असतो . अशा मुलांना मातेच्या दुधाशिवाय दुसरा उपाय नाही . अनेक मुलांना कृत्रिम दूध ( बाटलीबंद किंवा पिशवीबंद ) दिले जाते . मात्र ऑक्सफोर्ड विद्यापीठाचे शास्त्रज्ञ सांगतात , मातेच्या दुधामुळे हृदयाचा आकार व कार्यप्रणाली सुयोग्य राहते , जे कृत्रिम दुधाने साध्य होत नाही . यापूर्वीचे संशोधन असे सांगते की , जी मुले मुदतपूर्व जन्माला आली आहेत , त्यांना वृद्धापकाळात हृदयविकाराचा त्रास जाणवतो . त्यांच्या हृदयाला रक्तपुरवठा योग्य प्रमाणात होत नाही , हृदयात रक्ताच्या गुठळय़ा निर्माण होतात आणि हृदयाचे ठोकेही अनियंत्रित असतात . मात्र ऑक्स्फोर्ड विद्यापीठाचे शास्त्रज्ञ अॅडम लेवानडोविस्की सांगतात की , मातेचे दूध आवश्यक प्रमाणात दिले तर मुदतपूर्व जन्माला आलेल्या मुलांना हृदयविकाराचा त्रास होत नाही . मुलाच्या हृदयविकासासाठी आवश्यक असलेल्या अँजाइम , अँटिबॉडिज यांचा अभाव कृत्रिम दुधामध्ये आढळतो . मात्र मातेच्या दुधात या सर्व घटकांचा समावेश असल्याने ते मुदतपूर्व जन्माला आलेल्या मुलाला देणे गरजेचेच आहे , असे लेवानडोविस्की सांगतात . हे संशोधन ‘पीडियाट्रिक्स’ या नियतकालिकात प्रसिद्ध झाले आहे . ( टीप : ‘आरोग्यवार्ता’मधील बातम्या या जगभरातील संशोधकांनी केलेल्या वैद्यकीय संशोधनावर आधारित असतात . त्यामुळे त्यातील मतांशी ‘लोकसत्ता’चा संबंध नाही . कोणताही वैद्यकीय उपचार करण्यापूर्वी आरोग्यतज्ज्ञांशी व डॉक्टरांशी सल्लामसलत करणे आवश्यक आहे . )


रक्तातील शर्करेच्या प्रमाणाची नियमित चाचणी करणाऱ्या रुग्णांत मधुमेह नियंत्रण राहण्याची शक्यता असून त्यामुळे त्यांच्या आरोग्यात सुधारणा होऊ शकते असा दावा तज्ज्ञांनी केला आहे . गुरगाव येथील आरोग्य तपासणी केंद्राकडून याबाबत संशोधन करण्यात आले आहे . दिल्लीतील २५ वर्षांहून अधिक वयोगटांतील ३९ टक्के लोक मधुमेहग्रस्त आहेत . मधुमेहाच्या रुग्णांना शरीरातील शर्कराच्या प्रमाणावर नियंत्रण मिळवता येत नाही . आजार बळावल्यास रुग्णाला हृदयविकार , मूत्रपिंड निकामी होणे , अंधत्व येणे अशा प्रकारचा धोका उद्भवू शकतो . परंतु नियमितपणे रक्तातील शर्करेची चाचणी केल्याने मधुमेहीचे आरोग्यमान सुधारण्याची शक्यता असल्याचे येथील डॉक्टरांना आढळले . नियमित रक्तातील शर्करेची चाचणी केल्याने रुग्णाच्या मानसिकतेवर सकारात्मक परिणाम होत असून यामुळे आरोग्य सुधारण्यासाठी रुग्ण प्रवृत्त होतात , असे डॉक्टर वालिया मुर्शिदा हुदा यांनी सांगितले . नियमित रक्तचाचणी मधुमेहींना आजाराच्या धोक्याबाबत सजग करीत असून दैनंदिन आयुष्यात सकारात्मक बदल करण्यासाठी प्रवृत्त करते , असेही हुदा यांनी सांगितले . ज्या लोकांनी वर्षांतून केवळ दोन वेळा रक्तशर्करा चाचणी केली त्यांच्यामधील केवळ ७ टक्के लोकांमध्ये सुधारणा आढळून आली . तर दर दोन महिन्यांनी रक्तशर्करा चाचणी करणाऱ्या ४१ टक्के लोकांमध्ये सुधारणा झाल्याचे आढळून आले . नियमित शर्कराचाचणी करणे म्हणजे आहारात बदल करणे , डॉक्टरांचा वेळोवेळी सल्ला घेणे यामुळे रक्तातील शर्करेचे प्रमाण नियंत्रणात राहण्यास मदत होते , असे डॉक्टर विक्रमजीत सिंह यांनी सांगितले . जागतिक आरोग्य संघटने ( डब्ल्यूएचओ ) च्या २०१६च्या माहितीनुसार भारतातील एकूण लोकसंख्येतील ७ . ८ टक्के लोक मधुमेहाने ग्रस्त आहेत .


हृदयाला जर काही इजा झाली असेल तर हृदयाच्याच उतींचे कलम करून ती भरून काढता येते असे प्राण्यांवरील प्रयोगात दिसून आले आहे . माणसातही हृदयाच्या स्नायूंचे कलम करून रुग्णांना बरे करता येईल असे संशोधकांचे मत आहे . सध्या डुकरांवर ही प्रक्रिया करण्यात आली असून त्यांचे मानवावरील प्रयोगही केले जातील असे जर्मनीतील हँबर्ग - एपेनडॉर्फ मेडिकल सेंटर विद्यापीठाचे प्राध्यापक थॉमस एशेनहागेन यांनी सांगितले . हृदयाला झालेली इजा ही नेहमी स्नायूंची हानी झाल्याने होत असते , ती भरून काढता येत नाही , पण आता मूलपेशींच्या मदतीने ते शक्य होणार आहे . दोन प्रकारच्या पेशी यात वापरता येऊ शकतात - एक म्हणजे हृदयाच्या स्नायूंच्या पेशी व एंडोथेलियल पेशी . त्या रक्तवाहिन्यांच्या आवरणात असतात . वैज्ञानिकांनी हृदयाच्या स्नायूच्या पट्टय़ा तयार केल्या असून त्यांचा वापर हृदयाची हानी दूर करण्यासाठी करता येतो असे लाइव्ह सायन्सने म्हटले आहे . डुकरांमध्ये हे प्रयोग यशस्वी झाले असून या प्रक्रियेत २८ दिवसांत कलम केलेल्या पेशी जखमी अवस्थेतील हृदयात एकात्म होऊन ते बरे करतात व हृदयाचा नवीन स्नायू तयार होतो . त्यामुळे हृदयाची रक्त सोडण्याची शक्ती ३१ टक्के वाढते . जर्नल सायन्स ट्रान्सलेशनल मेडिसिन या नियतकालिकात हे संशोधन प्रसिद्ध झाले आहे . ( टीप : ‘ आरोग्यवार्ता ’ मधील बातम्या या जगभरातील संशोधकांनी केलेल्या वैद्यकीय संशोधनावर आधारित असतात . त्यामुळे त्यातील मतांशी ‘ लोकसत्ता ’ चा संबंध नाही . कोणताही वैद्यकीय उपचार करण्यापूर्वी आरोग्यतज्ज्ञांशी व डॉक्टरांशी सल्लामसलत करणे आवश्यक आहे . )


जग सध्या कधी नव्हे इतके तंत्रज्ञानाने सांधले गेले आहे . फेसबुक , व्हॉट्सअॅपसारख्या समाजमाध्यमांतून व्यक्ती अनेक जणांशी सतत जोडलेल्या असतात . पण असे असूनही जगात एकटेपणाची समस्या वाढत असून ती आरोग्यासाठी स्थूलपणा , धूम्रपान आदी बाबींपेक्षा खूप घातक सिद्ध होत आहे , असे अभ्यासात दिसून आले आहे . सिग्ना नावाच्या वैद्यकीय विमा कंपनीने केलेल्या पाहणीत असे आढळून आले की अमेरिकेतील ४७ टक्के नागरिकांना एकटेपणाची भावना सतावते , तर ४७ टक्के नागरिकांना समाजाने त्यांना सोडून दिल्यासारखे वाटते . अमेरिकेतील ५४ टक्के नागरिकांना असे वाटते की त्यांना कोणीही व्यवस्थित ओळखत नाही . तेथील १० पैकी ४ जणांना वाटते की , त्यांचे अन्य जणांशी असलेले नातेसंबंध फारसे अर्थपूर्ण नाहीत . सिग्नाचे व्यवस्थापकीय संचालक आणि मानसिक आरोग्यतज्ज्ञ डग्लस नेमेसेक यांच्या मते एकटेपणाच्या समस्येने प्रगत जगात विक्राळ रूप धारण केले आहे . अति स्थूलपणा किंवा एका दिवसाला १५ सिगारेट ओढणे यापेक्षा एकटेपणा घातक आहे . सतत एकटे राहण्याने निराशा , हृदयरोग , अल्झायमर्स डिसीझ , स्ट्रोक यांसारखे धोके संभवतात . त्याने शरीराची रोगप्रतिकारक शक्ती कमी होते . तसेच कर्करोगासारख्या व्याधींमधून बरे होण्याची शक्यता कमी होते . इतकेच नाही तर एकटेपणा अकाली मृत्यूस कारणीभूत ठरतो . या समस्येकडे एड्सच्या समस्येइतकेच गांभीर्याने लक्ष दिले पाहिजे , असे तज्ज्ञांना वाटते . तसेच योग्य प्रमाणात झोप किंवा विश्रांती घेणे , व्यायाम करणे , मित्रमंडळी आणि नातेवाईकांमध्ये मिसळणे , काम , करमणूक आणि वैयक्तिक जीवनाचा समतोल राखणे , योग्य आहार घेणे याने या समस्येवर मात करता येऊ शकते , असेही म्हटले आहे .


भारतीय हॉकी संघाला आंतारराष्ट्रीय पातळीवर वेगळी ओळख निर्माण करुन देण्यात मोलाचं योगदान देणाऱ्या संदीप सिंग यांच्या जीवनावर आधारित ‘सूरमा’ चित्रपट काही महिन्यांपूर्वी प्रदर्शित झाला . येत्या १४ ऑक्टोबरला या चित्रपटाचा वर्ल्ड प्रिमिअर रात्री ८ वाजता सोनी मॅक्सवर पाहता येणार आहे . भारतीय हॉकी संघाला आपल्या मेहनतीनं , त्यागानं वेगळ्या उंचीवर नेऊन ठेवणाऱ्या संदीप सिंग यांच्या संघर्षाची कथा ‘सूरमा’मध्ये दाखवण्यात आली आहे . हॉकीपटू संदीप सिंगच्या कारकिर्दीतील चढउतार आणि त्याच्या वाट्याला आलेल्या यशाभोवती ‘सूरमा’चं कथानक फिरतं . यामध्ये त्याच्या आयुष्यात आलेला प्रेमाचा बहर आणि त्याच प्रेमामुळे संदीपच्या आयुष्याला मिळालेली कलाटणी या साऱ्यावर चित्रपटाच्या माध्यमातून प्रकाशझोत टाकण्यात आला आहे . कौटुंबिक मूल्य , देश आणि खेळाप्रती असणारं प्रेम आणि जिद्द या साऱ्या गोष्टींचा मिलाप म्हणजेच ‘सूरमा’ आहे . ‘सुरमा’चा पंजाबी भाषेतील अर्थ होतो योद्धा . संदीप सिंग नावाप्रमाणेच योद्धासारखा जगला . मृत्यूच्या दारात नेणाऱ्या एका प्रसंगामुळे त्याने आयुष्यातील दोन वर्ष व्हीलचेअरवर काढली . मात्र प्रचंड जिद्द , मेहनत आणि खेळाची निस्सिम आवड या जोरावर तो पुन्हा उभा राहिला . त्यानंतर त्याच्या नेतृत्वाखाली भारताने २००९ सुलतान अझलान शॉ कप जिंकला आणि २०१२ ऑलिम्पिकसाठी आपला संघ पात्र ठरला . त्याची संघर्षकथा प्रेक्षकांना पुन्हा एकदा घरबसल्या पाहता येणार आहे .


यावर्षी होणाऱ्या ‘मोबाईल वर्ल्ड काँग्रेस’मध्ये एचएमडी ग्लोबल ही नोकियाचे स्मार्ट फोन तयार करणारी कंपनी काही नवे फोन लाँच करणार असल्याची चर्चा आहे . हे फोन ‘नोकिया ९’ , ‘नोकिया १’ , ‘नोकिया ७ प्लस’ असू शकतात . त्याचप्रमाणे गेल्यावर्षी नव्यानं लाँच करण्यात आलेला ३३१० या स्मार्टफोनचं ४ जी व्हर्जनदेखील नोकिया ‘मोबाईल वर्ल्ड काँग्रेस’ लाँच करणार आहे . पण , या फोनपेक्षा नोकिया ५ कॅमेरा असणारा फोन लाँच करणार असल्याची चर्चा सर्वाधिक पाहायला मिळाली . पाच कॅमेरा असलेला फोन कोणता असू शकतो हे मात्र अजूनही गुलदस्त्यात आहे . पण , नोकिया पाच कॅमेरा असलेला फोन २०१८ मध्ये लाँच करणार असल्याची माहिती अनेक इंग्रजी संकेतस्थळांनी दिली आहे . नोकिया नव्यानं लाँच करणाऱ्या फोनमध्ये पेन्टा लेन्स बसवणार आहे . ज्यात एकूण ५ कॅमेरा आणि २ एलइडी फ्लॅश असणार आहे अशी माहिती पुढे आली आहे . नोकियाच्या ओझो VR कॅमेरासारखी याची रचना असणार आहे . २०१८ च्या शेवटी हा फोन लाँच होणार आहे . फक्त नोकियाच नाही तर काहीदिवसांपूर्वी हुवाई या कंपनीनंदेखील ५ कॅमेरा असणारा स्मार्टफोन लाँच करणार असल्याची घोषणा केली . हुवाई फ्रेबुवारी महिन्यात होणाऱ्या मोबाईल वर्ल्ड काँग्रेसमध्ये आपला ५ कॅमेरा असलेला स्मार्टफोन लाँच करणार आहे , हा फोन फ्लिपकार्टच्या या ई कॉमर्स साईटवरून ग्राहकांना विक्रीसाठी उपलब्ध होणार आहे .


‘मिनी विश्वकरंडक’ म्हणून पाहिल्या जात असलेल्या चॅम्पियन्स करंडक मर्यादित षटकांच्या क्रिकेट स्पर्धेचा महासंग्राम उद्यापासून सुरू होत आहे . भारत या स्पर्धेचे गतविजेते आहेत ; तर ऑस्ट्रेलियाकडेही संभाव्य विजेते म्हणून पाहिले जात आहे . या दोन्ही संघांबाबत मैदानाबाहेर काही घटना घडत असल्या , तरी या दोन्ही संघांना अधिक पसंती दिली जात आहे . एकदिवसीय क्रमवारीतील पहिल्या आठ संघांची ही स्पर्धा १८ दिवसांत संपणार आहे . प्रत्येकी चार संघांचे दोन गट असल्यामुळे प्रत्येक संघ तीन साखळी सामने खेळणार आहे . त्यामुळे एखादा पराभवही मुळावर येऊ शकतो . परिणामी प्रत्येक सामन्यात शर्थ करावी लागणार आहे . दोन्ही गटांतील पहिले दोन संघ उपांत्य फेरीत स्थान मिळवतील . यजमान इंग्लंड आणि बांगलादेश यांच्यातील सामन्यातून उद्यापासून स्पर्धेचे रणशिंग फुंकले जाईल , पण ४ जून रोजी होणाऱ्या भारत - पाकिस्तान लढतीवर सर्वांचे लक्ष लागून राहिले आहे . आयसीसीच्या विश्वकरंडक स्पर्धेत भारताने प्रत्येक सामन्यात पाकिस्तानचा पराभव केला आहे . प्रत्यक्ष मैदानावरचा रणसंग्राम सुरू होत असताना संभाव्य विजेते म्हणून पसंती देत आलेल्या भारत आणि ऑस्ट्रेलिया या दोन्ही संघांबाबत मैदानाबाहेर घडामोडी घडत आहेत . भारतीय प्रशिक्षक अनिल कुंबळे आणि विराट कोहलीसह काही वरिष्ठ खेळाडूंमध्ये बेबनाव झाल्याचे वृत्त आहे ; तर कमी मानधन करारावरून सुरू असलेला ऑस्ट्रेलिया खेळाडू आणि त्यांच्या मंडळाबरोबरचा वाद चव्हाट्यावर आला आहे . पण या घटना मागे सारून दोन्ही संघांतील खेळाडू मैदानावर सर्वस्व बहाल करण्यास सज्ज झाले आहेत . भारतासह पाकिस्तान , बांगलादेश आणि श्रीलंका हे आशियातील चार संघ खेळणार आहेत . पाकिस्तानची धुरा प्रामुख्याने नवोदित खेळाडूंवर आहे ; मात्र इंग्लिश वातावरणात त्यांची वेगवान गोलंदाजी प्रभावी ठरू शकते . बांगलादेश आणि श्रीलंका यांना विजयासाठी अधिक मेहनत घ्यावी लागेल .


कलाविश्वामधील वातावरण वरवर कितीही आनंदी आणि उत्साही दिसत असले , तरीही तिथेही काही वाद असतात ही बाब मात्र नाकारता येत नाही . चेहऱ्यावर कितीही आपुलकीचे भाव असले तरीही कलाकारांची एकमेकांप्रती असणारी मतं बऱ्याचदा अनेकांना धक्काच देतात . मुख्य म्हणजे अशा गोष्टींचा उलगडा होतो , तेव्हा बऱ्याच चर्चांना वाव मिळतो . सध्याच्या घडीला अशाच चर्चांना वाचा फोडली आहे , ती म्हणजे अभिनेता ऋषी कपूर यांच्या एका वक्तव्यामुळे . एका मुलाखतीमध्ये त्यांनी हे वक्तव्य केल्याचं वृत्त ‘नवभारत टाइम्स’ने प्रसिद्ध केलं आहे . चित्रपटसृष्टीत काही कलाकार असेही आहेत , ज्यांना अभिनय कलाच अवगत नाही , या मतावर ते ठाम आहेत . गेल्या काही वर्षांमध्ये चित्रपटसृष्टीत झालेल्या बदलांविषयी प्रश्न विचारला असता कपूर म्हणाले , ‘मला नेहमीच असं वाटत आलं आहे की , पटकथा ही चित्रपटाची आत्मा असते . त्यामुळे मी चांगलं कथानक असणाऱ्या चित्रपटांमध्येच काम केलं . ’ त्या काळात ऋषी कपूर यांचे काही चित्रपट खऱ्या अर्थाने चौकटीबाहेरचे ठरले होते . मुळात त्याच चित्रपटांमधून अभिनयाच्या बळावर त्यांनी प्रेक्षकांचं प्रेम मिळवलं होतं . ऋषी कपूर यांच्या कारकिर्दीत ‘दामिनी’ , ‘प्रेम रोग’ हे चित्रपट खऱ्या अर्थाने काळाच्या पुढे जाणारे होते . वाचा : इन्स्टाग्राम पोस्टमधून प्रिया वारियरची जबरदस्त कमाई आपल्याच चित्रपटांविषयी बोलताना ज्यावेळी त्यांना अभिनयाशी निगडीत प्रश्न विचारण्यात आला , त्या प्रश्नाचं उत्तर देत ऋषी म्हणाले , ‘सध्याच्या घडीला चित्रपटसृष्टीत असेही काही कलाकार आहेत , ज्यांना अभिनय कला अवगतही नाही . ’ त्यांच्या या वक्तव्यामुळे नेमकं त्यांना म्हणायचंय तरी काय , हाच प्रश्न अनेकांच्या मनात घर करुन गेला . चित्रपटांमध्ये भूमिका मिळवण्यासाठी एका अभिनेता किंवा अभिनेत्रीला चांगला अभिनय येणं अपेक्षित असतं . त्याकरता कोणाकडे याचना करणं आपल्याला अजिबात पटत नसून हे पूर्णपणे चुकीचं असल्याचं मतही त्यांनी मांडलं . सध्याच्या घडीला आशयघन चित्रपटांना मिळणारी प्रेक्षकांची पसंती पाहता ही अत्यंत बाब प्रशंसनीय असल्याचंही त्यांनी मुलाखतीदरम्यान स्पष्ट केलं . वाचा : टीकाकारांकडे मी लक्षच देत नाही - राधिका आपटे ऋषी कपूर सध्या ‘१०२ नॉट आऊट’ या चित्रपटाच्या माध्यमातून प्रेक्षकांच्या भेटीला येण्यासाठी सज्ज होत आहेत . या चित्रपटाच्या माध्यमातून ते बऱ्याच वर्षांनी बिग बी अमिताभ बच्चन यांच्यासोबत स्क्रीन शेअर करणार आहेत . त्यामुळे या दोन्ही दिग्गजांना पुन्हा एकदा रुपेरी पडद्यावर एकत्र पाहण्याची संधी प्रेक्षकांना मिळणार आहे . सध्या चित्रपटसृष्टीत या चित्रपटाच्याही चर्चा रंगल्या असल्याचं पाहायला मिळत आहे .


भाऊ कदमचं नाव जरी घेतलं तरी लहान मुलांपासून ते थोरा - मोठ्यांपर्यंत अनेकांच्या चेहऱ्यावर आपसूक हसू येतं . आजपर्यंत संपूर्ण महाराष्ट्राला हसवणाऱ्या या अभिनेत्याचे अजून एक वेगळेच रुप प्रेक्षकांना पाहायला मिळाले आहे . भाऊला गायनही आवडते हे फार कमी लोकांना माहित असेल . सततचे दौरे आणि ‘चला हवा येऊ द्या’ या कार्यक्रमाचे चित्रिकरण यामुळे प्रत्येकवेळी आपली आवड जपायला वेळ मिळतोच असे नाही . पण भाऊ मात्र आपली ही आवड सवडीप्रमाणे जपताना दिसत आहे . भाऊचा एक असाच गाण्याचा मजेशीर व्हिडिओ अभिनेता कुशल बद्रिकेने फेसबुकवर शेअर केला आहे . या व्हिडिओमध्ये भाऊ कदम गाणं गाताना दिसत आहे . पण हे गाणं इतर गाण्यांपेक्षा वेगळं आहे . २००० च्या नोटेवर हे गाणं रचण्यात आले आहे . जुन्या गाणाची चाली पण त्यावर बोल आपलेच असे काहीसे करत भाऊने हे गाणे गायले आहे . आली माझ्या घरी ही दिवाळी या मुळ गाण्याच्या चालीवर त्याने हे २००० च्या नोटेचे गाणे रचले आहे आणि गायलेही आहे . निलेश साबळे , श्रेया बुगडे , भाऊ कदम , कुशल बद्रीके , भारत गणेशपुरे , सागर कारंडे आणि संपूर्ण टीम त्यांच्या ‘थुकरटवाडी’त आलेल्या प्रत्येक पाहुण्याच्या चेहऱ्यावर हसू उमटवण्यात निःशंक यशस्वी होत आहे . छोट्या पडद्यावरील ‘चला हवा येऊ द्या’ या हास्यविनोदी कार्यक्रमाने केवळ मराठी मनातच नव्हे तर इतर भाषिक चित्रपट रसिकांच्या मनातदेखील स्थान मिळवले आहे . मराठी कलाकारांबरोबरच बॉलिवूडमधील शाहरुख खान , सलमान खान , अक्षय कुमार , जॉन अॅब्राहम , सोनम कपूर इत्यादी नामवंत मंडळींनीही त्यांच्या चित्रपटाच्या प्रसिध्दीसाठी ‘चला हवा येऊ द्या’च्या मंचावर उपस्थिती लावली आहे . या शोमधील हास्यफवाऱ्यांनी दर्शकांबरोबरच सिनेमाच्या प्रसिध्दीसाठी आलेले कलाकारदेखील उपस्थितांसोबत हसूनहसून लोटपोट होतात .


लखनौच्या संशोधकांचे मत पुदिन्याची पाने कर्करोग बरा करण्यासाठी गुणकारी आहेत , असे लखनौच्या सेंट्रल इन्स्टिटय़ूट ऑफ मेडिसिनल अँड अॅरोमेटिक प्लँट्स या संस्थेच्या वैज्ञानिकांनी संशोधनाअंती म्हटले आहे . पुदिन्याच्या पानावर करण्यात आलेल्या संशोधनानुसार त्यात औषधी गुण असल्याचे दिसून आले . या वनस्पतीत एल मेंथॉल नावाचा रासायनिक घटक असतो . तो कर्करोगविरोधी गुण दाखवणारा आहे . ओमिक्स अ जर्नल ऑफ इंटिग्रेटिव्ह बायॉलॉजी या नियतकालिकात हे संशोधन प्रसिद्ध झाले आहे . एल मेंथॉल हे नैसर्गिक रसायन आतडय़ाच्या कर्करोगात चांगल्या पेशींना धक्का न लावता कर्करोगग्रस्त पेशींना मारते . मेंथा संयुगे कर्करोग पेशींचे विभाजन थांबवतात व त्यांची वाढही रोखतात , त्यामुळे कर्करोग इतर अवयवात पसरत नाही . एल मेंथॉल या नैसर्गिक रसायनामुळे कर्करोगावर किफायतशीर पद्धतीने मात करता येते . सध्या कर्करोगावर युरोपातील यू ट्रीच्या बुंध्याचा अर्क वापरला जात असतो . त्यातील संयुगही कर्करोगाला मारक असते , पण आता त्याऐवजी पुदिन्याच्या अर्काचा वापर केला जाणार आहे . मेंथा म्हणजे पुदिना ही वनस्पती जगभरात सापडते व युरोपातील यू ट्रीपेक्षा ती सहज उपलब्ध आहे . यू ट्री हा युरोप , आफ्रिका व आशियाच्या काही भागांत आहे . मेंथॉल हे या वनस्पतीला इजा न करता वेगळे करता येते . शिवाय युरोपीय यू ट्री हा त्याचा अर्क काढण्यासाठी तोडावा लागतो , तरच कर्करोगरोधक संयुग वेगळे काढता येते . हा शोध शेतकऱ्यांच्या दृष्टीने महत्त्वाचा आहे , कारण भारतात पुदिन्याचे उत्पादन मोठय़ा प्रमाणात घेतले जाते . ( टीप : ‘आरोग्यवार्ता’मधील बातम्या या जगभरातील संशोधकांनी केलेल्या वैद्यकीय संशोधनावर आधारित असतात . त्यामुळे त्यातील मतांशी ‘लोकसत्ता’चा संबंध नाही . कोणताही वैद्यकीय उपचार करण्यापूर्वी आरोग्यतज्ज्ञांशी व डॉक्टरांशी सल्लामसलत करणे आवश्यक आहे . )


२०१८ - १९ मधील रणजी सामन्याच्या अखेरच्या फेरीत मध्यप्रदेश संघ फक्त ३५ धावांवर बाद झाला . एकवेळ मध्य प्रदेशचे ३५ वर तीन गडी बाद होते . मात्र सात फलंदाज शून्य धावांवर बाद झाल्याने मध्यप्रदेशच्या नावावर लाजिरवाण्या विक्रमाची नोंद झाली आहे . मध्यप्रदेशला विजयासाठी ३४३ धावांचे आव्हान मिळाले होते . पण संपूर्ण संघ फक्त ३५ धावांवर बाद झाला . मध्यप्रदेशचा ३०७ धावांनी पराभव झाला आहे . दोन दिवसांपूर्वी त्रिपुराचा संघही फक्त ३५ धावांवर बाद झाला होता . ३५ हा मध्यप्रदेशचा रणजी क्रिकेटच्या इतिहासातील सर्वात कमी धावसंख्या आहे . मध्यप्रदेशला दोन्ही डावात १०० धावांही पार करता आल्या नाहीत . पहिल्या डावात ९१ धावावर संघ आटोपला होता . तर दुसऱ्या डावात फक्त ३५ धावावर आटोपला . मध्यप्रदेशच्या दुसऱ्या डावात आंध्रप्रदेशच्या के . व्ही ससिकांतने ८ षटकांमध्ये ६ विकेट्स घेतल्या होत्या . शतकी खेळी करणारा करण शिंदेला सामनावीराचा पुरस्कार मिळाला .


जोहान्सबर्ग : विराट कोहली कर्णधार आणि रवी शास्त्री प्रशिक्षक असे समीकरण एकदम नवीन नाही . भारतातच नव्हे तर २०१४च्या ऑस्ट्रेलिया दौऱ्यातही भारतीय संघाचे कर्ते धर्ते होते . मायदेशात धपाधप मालिका जिंकणाऱ्या भारतीय संघाने ऑस्ट्रेलिया दौऱ्यात चांगली लढत दिली होती . ती मालिका आपण ० - २ फरकाने हरलो तरी कोहली - शास्त्री कॉलर ताठ करून फिरत होते . ' लर्निंग कर्व ' म्हणजेच संघाचा शिकण्याचा काळ असे सांगत पराभवाकडे कानाडोळा करत होते . ऑस्ट्रेलिया दौऱ्यातील पहिल्या अडिलेड कसोटी सामन्यात कोहलीने करण शर्माला संघात जागा देताना अश्विनला बाहेर बसवले . ऑस्ट्रेलियन संघात डावखुरा वेगवान गोलंदाज होता ज्याच्या बुटांच्या खिळ्याने खेळपट्टीवरील ज्या जागची माती उकरते ती जागा ऑफ स्पिनर करता एकदम मस्त असते . हे सगळे असून कोहलीने स्वतःचे खरे करत करण शर्माला संघात घेतले ज्याचे मोठे परिणाम भोगावे लागले . रवी शास्त्री त्या निर्णयबद्दल कोहलीला काही बोलला नाही त्याने काही विरोध करताना सल्ला दिला नाही . मधल्या काळात अनिल कुंबळे भारतीय संघाचा प्रशिक्षक झाला . कुंबळे होयबा नव्हता . काही वेळा अनुभवाचा वापर करताना कुंबळेने संघात कोणाला जागा द्यायला पाहिजे हे सुचवले होते . २०१७ चॅम्पियन्स ट्रॉफी स्पर्धेत गदारोळ झाला कि कुंबळे आणि कोहलीचे कार्यपध्दतीवरून पटत नाही . कालांतराने कुंबळेला बाहेर पडावे लागले आणि रवी शास्त्री प्रशिक्षक म्हणून परतला . काम हाती घेतल्यावर सलग मायदेशातील मालिका कोहली - शास्त्रीची जोडी जिंकत गेली . भारताबाहेर पॉल ठेऊन सर्वोत्तम संघासमोर दोन हात करताना भारतीय संघाचा पाय अडखळला आणि आता टिकेचा चटका कोहली - शास्त्रीला सहन करावा लागतोय . दोन कसोटी सामन्यातील सलग दोन मोठ्या पराभवांनंतर भारतीय संघ चारही बाजूंनी टीकेचा भडिमार झाल्यावर जरा जागेवर आलाय आणि सत्य परिस्थितीची जाणीव थोडी व्हायला लागलीय . दुसऱ्या कसोटी सामन्यानंतर एका आठवड्याची विश्रांती असली तरी संघ अराम करू शकत नाहीये इतकी अस्वस्थता आली आहे . काही खेळाडू जोहान्सबर्गच्या लायन पार्कला जाऊन आले काही आसपास फिरून आले पण खरे मन कोणाचे रमत नाही . अजून दोन दिवस संघ फक्त व्यायाम आणि चर्चा करून योजना आखणार आहे कि तिसऱ्या कसोटीमध्ये कसे उतरायचे . २२ तारखेपासून खेळाडू सरावाला प्रारंभ करणार आहे .


भारताची फुलराणी म्हणून ओळख असलेल्या सायना नेहवालला बॅडमिंटन सांघिक प्रकारातील दुसऱ्या एकेरी सामन्यात पराभवाचा धक्का सहन करावा लागला आहे . जपानच्या अव्वल मानांकित नोझुमी ओकुहाराने सायनाचा २१ - ११ , २३ - २५ , २१ - १६ अशा सेट्समध्ये पराभव केला . अवश्य वाचा – Asian Games 2018 – सिंधूची आक्रमक सुरुवात , जपानच्या अकाने यामागुचीवर केली मात याआधी पहिल्या सामन्यात सिंधूने जपानच्या यामागुचीचा अडसर दूर केल्यानंतर सायना नेहवालच्या सामन्याकडे सर्वांचं लक्ष होतं . जपानच्या नोझुमी ओकुहाराविरुद्ध सामना खेळत असलेल्या सायनाला पहिल्याच फेरीत मोठा धक्का बसला . ओकुहाराने २१ - ११ च्या फरकाने पहिला सेट जिंकत बाजी मारली . यानंतर दुसऱ्या सेटमध्येही ओकुहाराने आपलं वर्चस्व कायम राखलं होतं . मात्र सायनाने दुसऱ्या सेटच्या उत्तरार्धात धडाकेबाज पुनरागमन करत तब्बल ४ मॅच पॉईंट वाचवले . आपला सर्व अनुभव पणाला लावत सायनाने दुसऱ्या सेटमध्ये ओकुहाराची झुंज २३ - २५ ने मोडून काढली . तिसऱ्या सेटमध्ये दोन्ही खेळाडूंनी सावध सुरुवात केली . सायना आणि ओकुहारामध्ये तिसऱ्या सेटदरम्यान काही चांगल्या रॅलीज रंगताना दिसल्या . मात्र मध्यांतरापर्यंत सायनाने आपला अनुभव पणाला लावत ११ - १० अशी नाममात्र एका गुणाची आघाडी घेतली . मात्र अखेरच्या क्षणांमध्ये ओकुहाराने बाजी मारत तिसरा सेट २१ - १६ च्या फरकाने जिंकत सामना आपल्या खिशात घातला .


बॉलिवूड चित्रपटांमधून दिलखुलास आणि बेधडक भूमिका साकारणारी अभिनेत्री काजोल खऱ्या आयुष्यात मात्र काहीशी वेगळी आहे . तिचं हे वेगळेपण , सोशल मीडियाविषयीच्या मतातूनच सर्वांसमोर आलं आहे . ती आपल्या चाहत्यांशी सोशल मीडियाद्वारे नियमित संवाद साधण्यास फारशी प्राधान्य देत नाही . सोशल मीडियावर सक्रीय का नाही याचा खुलासा खुद्द काजोलनेच एका मुलाखतीत केला . सोशल मीडियापासून चार हात लांब राहणाऱ्या काजोलला हे सर्व हाताळणं म्हणजे एक प्रकारचं ओझं वाटतं . आपण कधीही सोशल मीडियाच्या आहारी गेलो नव्हतो असे तिने एका वृत्तपत्राला दिलेल्या मुलाखतीत स्पष्ट केलं . याविषयी काजोल म्हणाली , ‘मला सोशल मीडिया अगदीच आवडत नाही असं नाही . पण , काही बाबतीत मला सोशल मीडिया खटकते . बऱ्याचदा तर मला ही एक प्रकारची जबाबदारी आणि ओझं वाटतं . बऱ्याचजणांना सोशल मीडियाच्या माध्यमातून इतरांशी जोडलं जाणं आवडतं , पण मी त्यांच्यापैकी नाही . ’ वाचा : रेखा आजही अमिताभ यांच्या ‘या’ दोन गुणांच्या प्रेमात सोशल मीडियाचा वापर गेल्या काही दिवसांमध्ये वाढल्याचं लक्षात आलं आहे . किंबहुना बरेच सेलिब्रिटीसुद्धा या माध्यमाचा वापर करत चाहत्यांसोबत एक प्रकारचं नातं जोडू पाहात आहेत . पण , काजोलचं एकंदर मत आणि सोशल मीडियाकडे पाहण्याचा तिचा दृष्टीकोन पाहता या सर्व गोष्टींपासून दूर राहण्याकडेच तिचा कल असल्याचं स्पष्ट होतंय . ‘सोशल मीडिया बझ’ , ‘ट्रोलिंग’ , त्यावरुन निर्माण होणारे वाद आणि एकंदर त्यानंतर उदभवणारी परिस्थिती या कारणांमुळे तर ती सोशल मीडियापासून दूर राहत नसेल ना ? असाच प्रश्न अनेकांच्या मनात घर करु लागला आहे . सर्वांची लाडकी काजोल या अनोख्या माध्यमाला इतकी का घाबरतेय आणि तिला या गोष्टीचं इतकं ओझं का वाटतंय यामागचं खरं कारण ती स्वतःच देऊ शकते .


ग्रँडमास्टर अरविंद चिदम्बरमने आशियाई कनिष्ठ खुल्या बुद्धिबळ अजिंक्यपद स्पर्धेत जेतेपदावर नाव कोरले . चुरशीच्या अंतिम फेरीत आघाडीवर असणाऱ्या ग्रँडमास्टर एस . एल . नारायणन आणि इंटरनॅशनल मास्टर मौसवी सेय्यद खलील यांच्यातील लढत बरोबरीत संपली . या निर्णयामुळे अरविंदचा जेतेपदाचा मार्ग सुकर झाला . तत्पूर्वी अरविंदने निमा जावनबख्तवर मात केली होती . नारायणन आणि अरविंद यांचे प्रत्येकी सात गुण झाले होते . थेट टायब्रेकच्या बळावर अरविंदला विजयी घोषित करण्यात आले . मुलींमध्ये मंगोलियाच्या ययुरिनतया युयर्तसेखने अव्वल मानांकित वैशालीवर विजय मिळवत जेतेपद पटकावले . आशियाई कनिष्ठ ब्लिट्झ अजिंक्यपद स्पर्धेत एस . एल . नारायणनने सुवर्ण तर अर्जुन कल्याणने रौप्य आणि अरविंद चिदम्बरमने कांस्यपदकाची कमाई केली .


ते दिवस आता केव्हाच गेले जेव्हा टीव्हीला छोटा पडदा बोललं जायचं . आता हाच छोटा पडदा फार मोठा झाला आहे आणि बॉलिवूडला टक्करही देत आहे . आज फक्त मालिकांचे प्रोडक्शन बजेटच वाढले नाही तर , टीव्ही कलाकारांचे मानधनही वाढले आहे . मालिकांमध्ये काम करणाऱ्या कलाकारांची काम करण्याची पद्धतही वेगळी असते . अनेक शिफ्ट्समध्ये त्यांना काम करावं लागतं . मालिकेमधील एक व्यक्तिरेखा साकारण्यासाठी अनेक महिने , वर्षे लागतात . त्यामुळे दिव्यांका त्रिपाठी , राम कपूर , रॉनित रॉय आणि हिना खान यांसारख्या कलाकारांना ते सांगतील ते मानधन द्यायला निर्माते तयार असतात . चला तर मग कोणते टीव्ही कलाकार किती मानधन घेतात हे जाणून घेऊयात दिव्यांका त्रिपाठी - ८० , ००० ते १ लाख रुपये ‘ये है मोहब्बतें’ मालिकेत इशिताची व्यक्तिरेखा साकारणारी दिव्यांका टीव्ही जगतातली सर्वात आवडती सून आहे . तिने गेल्यावर्षी टीव्ही अभिनेता विवेक दहियासोबत लग्न केले . ती मालिकेच्या एका भागासाठी साधारणपणे ८० , ००० ते १ लाख रुपये एवढं मानधन घेते . हिना खान - १ लाख ते १ . २५ लाख रुपये स्टार प्लसवरील प्रसिद्ध मालिका ‘ये रिश्ता क्या कहलाता है’ मधील अक्षराची व्यक्तिरेखा साकारणारी हिना खान १ लाख ते १ . २५ लाख रुपये मानधन घेते . तिच्या अभिनयावर अनेकदा टीकाही केल्या गेल्या आहेत . तिचा अभिनय वैविध्यपूर्ण नसतो . कोणत्याही प्रसंगाला तिचे एकच हावभाव असतात . पण लोकांच्या या टीकेचा तिच्या मानधनावर फारसा फरक पडलेला दिसत नाही . कारण ही मालिका संपेपर्यंत सर्वात जास्त टीआरपी मिळवणारी ती मालिका होती . सध्या सर्वात जास्त मानधन घेणारी टीव्ही अभिनेत्री म्हणून तिच्याकडे पाहिले जाते . करण पटेल - १ लाख ते १ . २५ लाख ‘ये है मोहब्बतें’ मालिकेत रमन भल्लाची व्यक्तिरेखा साकारणाऱ्या करणचे चाहतेही असंख्य आहेत . करण साधारणपणे १ लाख ते १ . २५ लाख रुपये मानधन प्रत्येक भागासाठी घेतो . अंकिता लोखंडे - ९० , ००० ते १ . ५ लाख ‘पवित्र रिश्ता’ या मालिकेमुळे घराघरात पोहोचलेली अंकिता लोखंडे सध्या छोट्या पडद्यापासून लांब आहे . पण पूर्वाश्रमिचा प्रियकर सुशांत सिंग राजपूत आणि इतर कारणांमुळे नेहमीच ती चर्चेत असते . ‘पवित्र रिश्ता’ या मालिकेच्या प्रत्येक भागासाठी अंकिता ९० , ००० ते १ . ५ लाख मानधन आकारायची . रोनित रॉय - १ . २५ लाख रोनित रॉय छोट्या आणि मोठ्या पडद्यावर दोन्हीकडे सक्रीय आहे . बॉलिवूडमधून पदार्पण करणाऱ्या रोनितला आता टीव्हीचा अमिताभ बच्चनही म्हटले जाते . निर्माती एकता कपूरच्या आवडत्या कलाकारांच्या यादीमध्ये रोनितचे नावही सहभागी आहे . त्याचे काम करण्याचे स्वतःचे असे काही नियम आहेत . त्या नियमांनुसार तो महिन्यातून फक्त १५ दिवस काम करतो . साक्षी तन्वर - ८० , ००० रुपये टीव्ही अभिनेत्री साक्षी तन्वरला खरी ओळख ‘कहानी घर घर की’ या मालिकेमुळे मिळाली . एकता कपूरच्या निकटवर्तीयांपैकी एक अशी साक्षीची ओळख आहे . आजही ती बालाजी टेलीफिल्म्ससोबत जोडली गेली आहे . नुकतीच ‘२४’ या मालिकेत ती दिसली होती . या मालिकेशिवाय साक्षी , आमिरच्या ‘दंगल’ सिनेमातही दिसली होती . ती प्रत्येक भागासाठी ८० , ००० रुपयांचे मानधन घ्यायची . राम कपूर - १ . २५ लाख टीव्ही अभिनेता राम कपूरची ‘बडे अच्छे लगते है’ या मालिकेमुळे प्रसिद्ध झाला होता . या मालिकेत त्याच्यासोबत साक्षी तन्वरही होती . रामही एकता कपूरची आणखी एक आवडती व्यक्ती आहे . रोनित रॉयसारखे रामही महिन्यांतून १५ दिवसच काम करतो . उरलेले १५ दिवस तो सिनेमांसाठी किंवा कुटुंबाला देतो . दृष्टी धामी - ६० , ००० रुपये टीव्ही जगतातली सर्वात सुंदर अभिनेत्रींपैकी एक म्हणजे दृष्टी धामी . कलर्स वाहिनीवरील ‘एक था राजा एक थी रानी’ या मालिकेतून ती प्रेक्षकांच्या भेटीला येते . या मालिकेच्या एका दिवसाच्या चित्रीकरणासाठी दृष्टी ६० , ००० रुपयांपर्यंत मानधन घेते . मोहित रैना - १ लाख रुपये ‘देवों के देव महादेव’ या मालिकेत शंकराची व्यक्तिरेखा साकारणाऱ्या मोहित रैनाला प्रेक्षक आजही शंकर म्हणूनच ओळखतात . सध्या मोहित कलर्स टीव्हीवरील चक्रवर्ती ‘अशोक सम्राट’ या मालिकेत सम्राट अशोकची व्यक्तिरेखा साकारत आहे . या मालिकेसाठी तो दिवसाला १ लाख रुपये घेतो . शिवाजी साटम - १ लाख रुपये सोनी टीव्हीवरील प्रसिद्ध मालिका ‘सीआयडी’मधील एसीपी प्रद्युम्नला कोण ओळखत नाहीत . ‘दया पता करो . . ’ हा संवाद ऐकला की आजही अनेकांच्या डोळ्यांसमोर शिवाजी साटम यांचाच चेहरा येतो . गेल्या १८ वर्षांपासून ही मालिका अविरत सुरू आहे . या मालिकेसाठी साटम प्रत्येक भागासाठी १ लाख रुपये मानधन घेतात .


भारतीय कसोटी संघाचा फलंदाज चेतेश्वर पुजाराची भारतीय क्रिकेट नियामक मंडळाने ( बीसीसीआय ) केंद्राकडे अर्जुन पुरस्कारासाठी शिफारस केली . पुजारासोबतच महिला क्रिकेट संघाची सदस्य हरमनप्रीत कौर हिचेही नाव बीसीसीआयने सुचवले आहे . चेतेश्वर पुजारा आणि हरमनप्रीत कौर यांची नावं आम्ही अर्जुन पुरस्कारासाठी क्रीडा मंत्रालयाकडे पाठवली आहेत , अशी माहिती बीसीसीआयच्या अधिकाऱ्यांनी पीटीआयला दिली . पुजाराने गेल्या कसोटी हंगामात उल्लेखनीय कामगिरीची नोंद केली होती , तर हरमनप्रीतने मर्यादित षटकांच्या सामन्यांत लक्षवेधी कामगिरी केली . ऑस्ट्रेलियाविरुद्धच्या ट्वेन्टी - २० मालिकेत हरमनप्रीत भारताच्या विजयाची शिल्पकार ठरली होती . याशिवाय , आशिया चषकातही तिची कामगिरी महत्त्वपूर्ण ठरली होती . दुसऱ्या बाजूला चेतेश्वर पुजारा गेल्या कसोटी हंगामात भारताचा भरवशाचा फलंदाज राहिला . ऑस्ट्रेलियाविरुद्धच्या कसोटी मालिकेत टीम इंडियाच्या नाकी नऊ आले असताना पुजाराने मैदानात टिच्चून फलंदाजी करत संघाला तारले होते . भारताचा डाव सावरताना त्याने एका इनिंगमध्ये तब्बल ६७२ चेंडू खेळण्याचा विक्रम रचला . पुजाराने तेव्ह २०२ धावांची खेळी साकारली होती . पुजाराच्या या कामगिरीनंतर त्याला ‘टेस्ट स्पेशलिस्ट’ म्हणून ओळखले जाऊ लागले आहे .


इंग्लंडविरुद्धच्या मालिका पराभवानंतर हताश झालेल्या कर्णधार कोहलीचे मत साऊदम्पटन : इंग्लंडविरुद्धच्या चौथ्या कसोटीत कडवी झुंज देऊनही पराभव स्वीकारावा लागल्यामुळे भारतीय क्रिकेट संघाचा कर्णधार विराट कोहली अत्यंत निराश झाला आहे . फक्त स्पर्धा करून भागणार नाही , तर आम्हाला दडपणाच्या परिस्थितीत विजयी रेषा गाठण्याची कला आत्मसात करणे आवश्यक आहे , अशी प्रतिक्रिया कोहलीने सोमवारी दिली . साऊदम्पटन येथे झालेल्या चौथ्या कसोटी सामन्यात भारताला ६० धावांनी पराभव स्वीकारावा लागला . २४५ धावांचे लक्ष्य गाठताना भारतीय संघाचा डाव १८४ धावांवर संपुष्टात आला . यामुळे , पाचव्या कसोटी सामन्यापूर्वीच मालिका भारताने मालिका ३ - १ अशी गमावली आहे . कोहली म्हणाला , ‘‘धावफलक पाहून आम्ही हे म्हणू शकतो की , आम्ही फक्त ४० ते ५० धावा दूर होतो . मात्र आम्हाला हे लक्षात घेणे गरजेचे आहे की आम्ही त्या परिस्थितीतून मार्गक्रमण करत आहोत . आम्हाला ठाउक आहे की आम्ही चांगला खेळ केला , पण तरीही प्रत्येक वेळी तुम्ही स्वतःच्या मनाला कडवी झुंज दिली असे नाही समजावू शकत . ’’ ‘‘जेव्हा तुम्ही विजयाच्या जवळ येता त्यावेळी ती विजयी रेषा ओलंडण्याची कला तुम्हाला अवगत असणे अत्यंक महत्त्वाचे आहे आणि याच कलेची भारतीय फलंदाजांमध्ये कमतरता जाणवत आहे . आमच्यात शेवटच्या क्षणापर्यंत सामन्यात टिकून राहण्याची क्षमता आहे . मात्र दडपणाखाली कसे खेळावे , यावर काम करण्याची आवश्यकता आहे , ’’ असे कोहली म्हणाला . यावेळी कोहलीने दक्षिण आफ्रिकेविरुद्धच्या तिसऱ्या व इंग्लंडविरुद्धच्याही तिसऱ्या कसोटी सामन्याचे उदाहरण दिले . तो म्हणाला , ‘‘आफ्रिकेविरुद्ध आम्ही तिसऱ्या कसोटीत पहिले तीन दिवस पिछाडीवर असूनदेखील सामना जिंकला . तर नॉटिंगहॅममध्ये आम्ही तीन दिवस सामन्यावर वर्चस्व गाजवले आणि चौथ्या दिवशीच जवळपास विजय पक्का केला . ’’ याव्यतिरिक्त , मोईन अली हा एक चाणाक्ष फिरकीपटू असून त्याच्याविरुद्ध खेळण्यासाठी आम्हाला नवीन योजना तयार करावी लागणार आहे , असेही कोहलीने नमूद केले . चौथ्या कसोटीच्या दोन्हीं डावात मिळून मोईनने नऊ बळी घेतले तसेच सामनावीराचा पुरस्कारही मिळवला . कोहलीचे अव्वल स्थान अबाधित दुबई : विराट कोहलीने आयसीसीच्या कसोटी फलंदाजांच्या क्रमवारीतील अग्रस्थान कायम राखले आहे . इंग्लंडविरुद्धच्या चौथ्या कसोटीत कोहलीने अनुक्रमे ४६ व ५८ धावा करत कारकीर्दीतील सर्वोच्च अशा ९३७ गुणांची कमाई केली . पहिल्या डावातील शतकवीर चेतेश्वर पुजारानेही सहावे स्थान कायम राखताना ७६३ गुणांवरून ७९८ गुणांपर्यंत भरारी घेतली आहे . गोलंदाजांच्या क्रमवारीत मोहम्मद शमीने १९व्या स्थानी धडक मारली आहे . तर जसप्रित बुमराने कारकीर्दीतील सर्वोच्च गुणांसह ( ४८७ ) ३७वा क्रमांक मिळवला . चौथ्या कसोटीचा सामनावीर मोईन अलीने ३३ वे स्थान मिळवले आहे .


अपुऱ्या झोपेमुळे हृदयविकाराचा धोका असल्याचा दावा अमेरिकी वैद्यकीय तज्ज्ञांनी केला आहे . पाळय़ांमध्ये काम करणाऱ्या लोकांचे दैनंदिन झोपेचे चक्र बिघडलेले असते . त्यामुळे त्यांची झोप अपुरी झालेली असते . अशा लोकांना हृदयविकाराचा अधिक धोका आहे , असे या तज्ज्ञांनी सांगितले . पाळय़ांमध्ये काम करणाऱ्या कर्मचाऱ्यांच्या शारीरिक क्रियेमध्ये बिघाड झालेला आढळतो . शरीर थकलेले असते आणि त्याचा हृदयावर ताण पडतो . त्याशिवाय गंभीर निद्रानाश झालेल्या लोकांच्या हृदयावर ताण येतो . त्यामुळे अशा लोकांना हृदयविकाराचा धोका असलेल्याचे नॉर्थ वेस्टर्न विद्यापीठाच्या वैद्यकीय संशोधकांनी सांगितले . या संशोधकांनी अपुरी झोप होत असलेल्या आणि निद्रानाश झालेल्या २० - ३९ वयोगटातील २६ व्यक्तींचा अभ्यास केला . या व्यक्ती आठ दिवसांत केवळ पाच तास झोप घेत असल्याचे आढळून आले . त्यांच्या अपुऱ्या झोपेचे कारण म्हणजे झोपण्याची नियमित वेळ न पाळणे . नियमित वेळेत झोपण्यास न गेल्याने त्यांना उशिरापर्यंत झोप लागत नाही . त्यामुळे त्यांना रक्तदाब आणि अन्य आजार आढळून आल्याचे वैद्यकीय तज्ज्ञांनी सांगितले . झोप कमी झाल्याने त्यांच्या एकूणच आरोग्यावर परिणाम होऊन ते हृदयविकाराला निमंत्रण देत असतात , असे या संशोधकांनी सांगितले . दररोज किमात ७ ते ८ तास झोप आवश्यक असल्याचेही ते म्हणाले . हे संशोधन ‘जर्नल हायपरटेन्शन’ या नियतकालिकामध्ये प्रसिद्ध झाले आहे . ( टीप : ‘आरोग्यवार्ता’मधील बातम्या या जगभरातील संशोधकांनी केलेल्या वैद्यकीय संशोधनावर आधारित असतात . त्यामुळे त्यातील मतांशी ‘लोकसत्ता’चा संबंध नाही . कोणताही वैद्यकीय उपचार करण्यापूर्वी आरोग्यतज्ज्ञांशी व डॉक्टरांशी सल्लामसलत करणे आवश्यक आहे . )


बॉलिवूड कलाकार तनुश्री दत्ताने नाना पाटेकर यांच्यावर केलेल्या लैंगिक शोषणाच्या आरोपांनंतर # MeToo मोहिमेद्वारे अनेक महिलांनी आपल्यासोबत घडलेल्या घटना कथन केल्या आहेत . दरम्यान , एका महिलेने प्रसिद्ध लेखक चेतन भगत यांच्यावर आपल्याला त्रास दिल्याचा आरोप करीत दोघांमध्ये झालेल्या व्हॉट्सअॅपवरील चर्चेचे स्क्रिनशॉट्स सोशल मीडियावर पोस्ट केले . त्यानंतर यावर प्रतिक्रिया देताना चेतन भगत यांनी आपल्या फेसबुक पोस्टद्वारे संबंधीत महिलेची माफी मागितली आहे . या स्क्रिनशॉटचा उल्लेख करीत भगत यांनी आपली चूक मान्य केली आहे . संबंधीत महिलेने व्हॉट्सअॅपवरील संभाषणाचे हे स्क्रिनशॉट सोशल मीडियात अपलोड केल्यानतंर ते व्हायरल झाले आहेत . या संभाषणामध्ये चेतन भगत त्या महिलेशी प्रेमाची भाषा करताना दिसत आहे . दरम्यान , हे संभाषण सोशल मीडियातून व्हायरल झाल्यानंतर भगत यांनी आपल्या फेसबुक अकाऊंटवरुन याबद्दल जाहीर माफी मागितली आहे . तसेच असे संभाषण झाल्याचे त्यांनी मान्यही केले आहे . मात्र , हे संभाषण अनेक वर्षांपूर्वीचे असल्याचा दावाही त्यांनी केला आहे . त्याचबरोबर या संभाषणात कोणतीही आक्षेपार्ह भाषा किंवा फोटो पोस्ट केलेले नाहीत . तसेच या संभाषणातील कुठलाच भाग डिलीट केलेला नाही . आपल्याला संबंधित महिला खूपच छान , चांगली आणि खूपच वेगळी महिला वाटत होती . आपले लग्न झालेले असतानाही आपण अशा भावनांसह एखादे नातेसंबंध प्रस्थापित नाही करु शकत . मात्र , तरीही या महिलेशी माझ्या भावभावना जुळत असल्याचे मला वाटत होते . या महिलेशी आपण आगामी ‘वन इंडियन गर्ल’ या कादंबरीवरही चर्चा केल्याचा दावा भगत यांनी आपल्या पोस्टमध्ये केला आहे . या कादंबरीतही एकमेकांकडे आकर्षित होणाऱ्या भावनांचा उल्लेख आहे . दरम्यान , या प्रकरणावरुन चेतन भगत यांनी आपली पत्नी अनुषा हीची देखील माफी मागितली असून बऱ्याच वर्षांत संबंधीत महिलेशी आपला संपर्कही झालेला नाही , तिचा नंबरही आपण डिलीट केला होता , असेही त्यांनी आपला बचाव करताना म्हटले आहे .


फ्रँक फाबराचा स्वयंगोल निर्णायक ठरला जोहान व्हेनेगास ( दुसऱ्या मि . ) आणि केल्सो बोर्गेस ( ५८व्या मि . ) यांच्या प्रत्येकी एकेक गोलला कोलंबियाच्या स्वयंगोलची मिळालेली साथ महत्त्वाची ठरली . त्यामुळे कोपा अमेरिका फुटबॉल स्पध्रेतील ‘अ’ गटात कोस्टा रिकाने कोलंबियावर ३ - २ असा धक्कादायक विजय मिळवला . कोलंबियाने मंगळवारी पेराग्वेला नमवून आधीच उपांत्य फेरीतील स्थान निश्चित केले होते . त्यामुळे या सामन्यात त्यांनी रिअल माद्रिदचा आघाडीचा फुटबॉलपटू जेम्स रॉड्रिगेझला पहिल्या सत्रात विश्रांती दिली . मात्र शनिवारच्या अन्य लढतीत अमेरिकेने पेराग्वेला हरवल्यामुळे कोस्टा रिकाचे आव्हान संपुष्टात आले . कोस्टा रिकाच्या आश्चर्यकारक विजयामुळे अमेरिकेने ‘अ’ गटातील अव्वल स्थान काबीज केले आहे . या पराभवामुळे कोलंबियाचा बाद फेरीतील प्रवास आणखी आव्हानात्मक ठरणार आहे . आता न्यू जर्सी येथे होणाऱ्या उपांत्यपूर्व फेरीच्या सामन्यात कोलंबियाची ब्राझीलशी गाठ पडण्याची शक्यता आहे . फ्रँक फाबरा ( ७व्या मि . ) आणि मार्लोस मोरेनो ( ७३व्या मि . ) यांनी कोलंबियासाठी गोल झळकावले . फाबराच्या ( ३४व्या मि . ) स्वयंगोलमुळे कोस्टा रिकाला पहिल्या सत्रात आघाडी घेण्याची संधी मिळाली . पहिल्या दोन्ही सामन्यांत कोस्टा रिकाने एकही गोल झळकावला नव्हता . २०११मध्ये कोस्टा रिकाने बोलिव्हाचा २ - ० असा पराभव केला होता . त्यानंतर व्हेनेगासने संघाचा पहिलावहिला गोल साकारला . या सामन्याला ४५ हजार ८०८ प्रेक्षकांनी हजेरी लावली होती . अमेरिका उपांत्यपूर्व फेरीत दुसऱ्या लढतीत क्लिंट डेम्सेच्या एकमेव गोलच्या बळावर यजमान अमेरिकेने पेराग्वेचा १ - ० असा पराभव केला आणि गटविजेत्याच्या थाटात उपांत्यपूर्व फेरी गाठली आहे . डेम्पसेने २७व्या मिनिटाला साकारलेला गोल महत्त्वाचा ठरला . पेराग्वेच्या आक्रमकपटूंनी अमेरिकेच्या अध्र्या भागात जोरदार खेळ केला . मात्र अमेरिकेची बचाव फळी त्यांना भेदण्यात अपयश आले .


भारतात मोबाईल फोन सर्वसामान्यांकडे आले तेव्हा भारतीय मार्केटमध्ये आणि जगातच नोकिया ची सद्दी होती . फीचर फोननंतर स्मार्टफोनचा जमाना आल्यानंतर मात्र सॅमसंगने नोकियाचं वर्चस्व मोडीत काढत जगभर हातपाय पसरले . भारतातही सॅमसंगची माॅडेल्स तुफान लोकप्रिय झाली . त्यांच्या गॅलेक्सी सीरिजने स्मार्टफोन यूझर्सच्या एका संपूर्ण पिढीवर गारूड केलं . अलीकडचा नोट ७ चा झालेला फज्जा वगळता सॅमसंगचे फोन्स म्हणजे दर्जेदार आणि चांगले टिकणारे अशीच त्यांची मार्केटमध्ये प्रतिमा आहे . आता त्याच स्पेसिफिकेशनचे स्वस्त फोन्स उपलब्ध असले आणि कमी किंमतीचे म्हणून त्यांच्यावर ग्राहकांच्या उड्या पडत असल्या तरी या चायनीज् ब्रँडनी तितकीशी विश्वासार्हता मिळवलेली नाही . आता यातच सॅमसंगच्या नवा फोन ‘सॅमसंग गॅलेक्सी एस ७ एज’ बाजारात येऊन दाखल झाला आहे . हा ‘हाय एंड’ फोन आहे . या फोनची बाॅडी ही ग्लास आणि मेटलची आहे . ग्लासचा वापर केलेला असला तरी या फोनची बाॅडी मजबूत आहे आणि तो हातात धरायला सोयीस्कर आहे . गेली काही वर्ष स्मार्टफोन्सची स्क्रीन मोठी करण्याकडे सगळ्या फोनमेकर्सचा कल होता . अगदी ६ इंच आणि क्वचित त्यापेक्षा थोडी मोठी स्क्रीन असलेले फोन्ससुध्दा बाजारात आले होते . पण एका हाताने हे फोन वापरायला अनेक अडचणी येत असल्याने ग्राहकांची त्याला एका मर्यादेपलीकडे पसंती मिळाली नाही . त्यामुळे आता बाजारात येणाऱ्या नव्या फोन्सच्या स्क्रीनची साईझ ५ किंवा साडेपाच इंचांच्या आसपास ठेवण्यावर फोनकंपन्यांचा भर दिसतो आहे . ‘सॅमसंग एस ७ एज’ची स्क्रीन साडेपाच इंचांची आहे . याला १२ मेगापिक्सेल प्रायमरी कॅमेरा आहे तर ५ मेगापिक्सेल फ्रंट कॅमेरा आहे . १ . ६ गिगाहर्ट्झ प्रोसेसर असणाऱ्या या फोनमध्ये ३२ जीबी फोन मेमरी आहे . मेमरी कार्डचा वापर करून ती २०० जीबीपर्यंत वाढवता येऊ शकते . या फोनमध्ये ४ जीबी रॅम आहे त्यामुळे गेमिंग आणि हेवी अॅप्लिकेशन्ससुध्दा या फोनमध्ये क्रॅश न होता चालतात . या फोनचा व्हिडिओ रिव्ह्यू पाहण्यासाठी खालच्या व्हिडिओवर क्लिक करा सौजन्य - टेकहूक , यूट्यूब या फोनचा एकच मायनस पाॅईंट म्हणजे त्याची बॅटरी वाटत आहे . ४ जीबी रॅम आणि २०० जीबी स्टोरेज असणाऱ्या फोनसाठी बॅटरीही तेवढीच दमदार असायला हवी होती . पण ३६०० mAh क्षमतेची बॅटरी या सगळ्यासाठी थोडी कमी पडेल अशी चिन्हं दिसत आहेत . पण सॅमसंगच्या ‘एज’ सीरिजचे फॅन्स असणाऱ्यांसाठी आणकी एक नवा पर्याय बाजारात आलेला आहे . ‘अॅपल’चे जसे डायहार्ड फॅन्स असतात तसेच सॅमसंगच्या ‘एज’ फंक्शनचाही स्वतःचा असा चाहतावर्ग आहे . या फोनमध्ये दिलेल्या सगळ्या फंक्शन्सचा आणि या फोनच्या एकूणएक क्षमतांचा वापर करणाऱ्या वर्गाला या फोनची ५० , १०० रू किंमतही कमी वाटली तर नवल नाही .


एटीएम क्लोनिंग किंवा बँकेतून बोलतोय म्हणून फोन करून माहिती विचारून तुमच्या पैशावर डल्ला मारणाऱ्या हॅकर्सनी आता नवी शक्कल शोधली आहे . सिम स्वॅपिंगने तुमच्या बँकेतील पैशावर चोरांची नजर आहे . सिम कार्डचे डुप्लिकेट कार्ड तयार केले जाते . कॉल करणारा आपण सर्व्हिस प्रोव्हायडर कंपनीकडून बोलत असल्याचे सांगून कॉल ड्रॉप , इंटरनेट स्पीड आदी त्रुटी दूर करण्याची बतावणी करीत तुमची माहिती काढून घेतो . बोलण्यातून ती व्यक्ती युजरचा २० डिजिटचा युनिक नंबर मिळवतो . जो सिम कार्डच्या मागे असतो . त्यानंतर , १ नंबर प्रेस करण्यास सांगितले जाते . ही प्रक्रिया पूर्ण होताच , तुमच्या सिमचे स्वॅपिंग केले जाते . त्यानंतर तुमच्या मोबाइलवर सिग्नल येणे बंद होते व याच नंबरच्या दुसऱ्या सिममध्ये सिग्नल येतात , जे फोन करणाऱ्या व्यक्तीकडे असते . बहुतांश प्रकरणात स्कॅमरकडे आपला बँकिंग आयडी आणि पासवर्ड असतो . आता त्यांना ओटीपीची गरज असते . तो सिम नंबरवर येतो . ओटीपी येताच आपल्या बँक अकाउंटमधून रक्कम ट्रान्सफर केली जाते . युरोप व अमेरिकेत २०१३ मध्ये सिम स्वॅपिंगच्या अनेक घटना घडल्या . सायबर लॉ फाउंडेशनच्या माहितीनुसार 2018 मध्ये भारतात तब्बल 200 कोटी रुपये या पद्धतीने लंपास करण्यात आले आहे . हा सायबर क्राइमचा प्रकार आहे . प्रत्येक बँक खात्यात इमेल अलर्ट सुविधा दिली पाहिजे . कारण जर अचानक सिम कार्ड बंद झाले , तर कमीत कमी इमेलच्या माध्यमातून तरी आपल्याला समजू शकते की , आपल्या खात्यातून तुमच्या परवानगीशिवाय पैस काढले आहेत . यामुळे तुम्ही तातडीने बँकेकडे तक्रार करु शकता . सर्वात महत्वाचे म्हणजे सिम स्वॅपिंगचे काम जास्त करुन शुक्रवार किंवा शनिवारी केले जाते . काही वेळा सुट्टींमध्येही अशी फसवणूक होते . याचे कारण असे की , सुट्टीच्या दिवशी बँक आणि टेलिकॉम कंपनीला संपर्क साधताना आपल्याला अडचणी येतात . यामुळे तुमचे सिम कार्ड जर बंद झाले तर सावधान राहा आणि तातडीने बँकेचे खाते सुरक्षित ठेवण्यासाठी प्रयत्न करा .


हृदयविकार रोखण्यासाठी वापरली जाणारी स्टॅटिन औषधे ही रक्तात गुठळी होण्याची शक्यताही २५ टक्क्यांनी कमी करतात , असा दावा वैज्ञानिकांनी केला असून त्यात एका भारतीय वंशाच्या संशोधकाचा समावेश आहे . कोलेस्टेरॉल कमी करणाऱ्या गोळ्यांमध्ये स्टॅटिनचा समावेश होतो . त्यामुळे व्हेनस थ्रॉम्बोलिझमला अटकाव होतो . त्यामुळे रुग्णालयातील मृत्यूंचे प्रमाण कमी होऊ शकते . लिसेस्टर व ब्रिस्टॉल विद्यापीठाच्या वैज्ञानिकांनी आधीच्या ३६ संशोधनांचा परामर्श घेऊन हे निष्कर्ष काढले आहेत . या संशोधनात ३२ लाख लोकांची माहिती समाविष्ट आहे . व्हीटीईवर स्टॅटिनचा होणारा उपयोग यात लक्षात आला आहे . हृदयविकारावर प्रतिबंधात्मक उपाययोजना करताना स्टॅटिन उपचार पद्धती वापरली जाते व त्याचा फायदा व्हीटीई ( व्हेनस थ्रॉम्बोलिझम ) रोखण्यासाठी होऊ शकतो . सध्या हृदयरोगात मेदाम्लांचे प्रमाण कमी करण्यासाठी स्टॅटिनचा वापर केला जातो , असे संशोधक कमलेश खुंटी व स्टेटॉर कुनुस्टॉर यांनी म्हटले आहे . व्हीटीई रोखण्यासाठी स्टॅटिनचा उपयोग जास्त प्रभावी होऊ शकतो , असा दावा त्यांनी केला आहे . द लॅन्सेट हेमॅटोलॉजी या नियतकालिकात हे संशोधन प्रसिद्ध झाले आहे . मल्टीपल डिसीजच्या स्थितीतही स्टॅटिनचा चांगला उपयोग होत असल्याचे संशोधकांचे मत आहे . ( टीप : ‘ आरोग्यवार्ता ’ मधील बातम्या या जगभरातील संशोधकांनी केलेल्या वैद्यकीय संशोधनावर आधारित असतात . त्यामुळे त्यातील मतांशी ‘ लोकसत्ता ’ चा संबंध नाही . कोणताही वैद्यकीय उपचार करण्यापूर्वी आरोग्यतज्ज्ञांशी व डॉक्टरांशी सल्लामसलत करणे आवश्यक आहे . )


भारत एक विशाल देश असून इथली विविधतेत नटलेली एकता , निसर्ग सौंदर्य पाहण्यासाठी जगभरातून पर्यटक इथे येत असतात . प्रवास करणे प्रत्येक वयाच्या लोकांना आवडते . कारण प्रवासामध्ये एक वेगळा आनंद , समाधान असते . भारतात अनेक अशा जागा आहेत जिथे सौंदर्य आणि शांतता एकाचवेळी तुम्हाला अनुभवता येईल . समुद्र किनारे अशा जागांपैकी एक आहेत . समोर पसरलेला विशाल , अथांग सागर आणि किनाऱ्यावरची हिरवीगार वनराई मनाला मोहून टाकते . जाणून घेऊया देशातील काही समुद्र किनारे . – कोवालम बीच – कोवालम हा केरळमधला प्रसिद्ध बीच आहे . या बीचवरची शांतता आणि सौंदर्य तुम्हाला प्रेमात पाडते . तिरुवनंतपूरमपासून १८ किलोमीटर अंतरावर हा बीच आहे . इथे येऊन लोक भरपूर आनंद लुटतात . – राधा नगर बीच – अंदमानमधील हॅवलॉक आयलँडचा बीच राधा नगर बीच म्हणून ओळखला जातो . टाइम मॅगजीनने २००४ साली या समुद्र किनाऱ्याला आशियातील सर्वोत्तम बीच ठरवले होते . ज्या लोकांना शांतता हवी आहे त्यांच्यासाठी राधा नगर बीच उत्तम ठिकाण आहे . – उल्लाल बीच – कर्नाटकातही सुंदर सुमद्र किनारे आहेत . कर्नाटकात मँगलोर , उल्लाल , देवबाग आणि गोकरणा बीच आहेत . यापैकी उल्लाल बीच फेमस आहे . कर्नाटकातील हा बीच लोकांना भरपूर आकर्षित करतो . – कलंगुट बीच – गोव्यातील कलंगुट बीच भरपूर फेमस असून इथे वर्षाचे बाराही महिने गर्दी असते . गोवा फिरायला येणारे पर्यटक हमखान या ठिकाणी येतात . इथे तुम्ही वॉटर स्पोटर्स आणि पॅराग्लायडिंगचा आनंद लुटू शकता . – जुहू बीच – मुंबईतला जुहू समुद्र किनाराही प्रसिद्ध आहे . मुंबई फिरायला येणारे बहुसंख्य पर्यटक हमखास या समुद्र किनाऱ्याला भेट देतात . बॉलिवूडचे अनेक कलाकारही या भागात राहत असल्याने जुहू बीचला एक वेगळे महत्व प्राप्त झाले आहे .


रेणुकाला आज सकाळी उठायला उशीर झाला . घरातलं सगळं आवरुन निघताना तिची तारांबळ उडालेली . घरातून वेळेत निघाली नाही तर ठरलेली ट्रेन चुकायची , ज्यामुळं पुढची सगळीच गणितं चुकत जायची म्हणून सकाळच्या प्रातःविधीकडे तिने कानाडोळा केला आणि तो वेळ घरातील इतर कामांना दिला . रेणुका मार्केटिंग क्षेत्रात कार्यरत होती . तिचा बराचसा वेळ हा बाहेर फिरण्यातच जायचा . कामाच्या धावपळीत रेणुकाने शौचास जाण्याकडे जे दुर्लक्ष केलं होतं त्यामुळे ऐन दुपारी तिला पोटात जोराची कळ आली . निसर्गाच्या हाकेला ओ देण्याशिवाय आता कोणताच उपाय नाही हे तिला कळलं होतं . पण तिच्यासमोर सगळ्यात मोठी समस्या होती ती म्हणजे शौचालय नेमकं आहे तरी कुठे हे शोधण्याची . पोटात कळ येऊनही रेणुकाला जवळपास कुठेच शौचालय दिसत नव्हतं . हातातलं काम टाकून आधी मोकळं होऊन येऊ असा विचार तिच्या मनात आलाही , पण त्याप्रमाणेच परिस्थिती होती असं नाही . मोकळं होण्यासाठी स्वच्छ शौचालयच तिला कुठे सापडत नव्हतं . रेणुकाने गुगलवर जवळ कुठे मॉल , मॅकडॉनल्ड्स किंवा कॅफे शॉप आहे का ते पाहिलं . मुंबईत अनेकदा याच वास्तूंचा महिलांना सर्वाधिक आधार असतो असे म्हटले तर चुकीचे ठरणार नाही . गुगलवर दोन ते तीन किलोमीटर अंतरावर तिला एक मॉल दिसला . रिक्षा करुन ती त्या मॉलमध्ये गेली . तिकडून बाहेर पडल्यावर तिने रस्त्यावरच एका माणसाला लघवी करताना पाहिले . ( हे कितपत योग्य आहे हा तर दुसरा वादाचा मुद्दा ) त्याला पाहून आपसूक रेणुकाच्या मनात पुरूष ज्या निडरपडे सार्वजनिक ठिकाणी या गोष्टी करतात त्या महिलांनाही करता आल्या असत्या तर ? हा विचार तिच्या मनात डोकावला . ‘मुलीचा जन्म नको गं बाई…’ असं मनात म्हणत ती तिच्या पुढच्या कामांना निघून गेली . तसा तर वेगवेगळ्या कारणांमुळे हा विचार प्रत्येक बाईच्या मनात दिवसातून एकदा तरी येतच असतो . पण आता त्यात योग्य वेळी शौचायल उपलब्ध होऊ नये या कारणाचीही भर पडली आहे . गरजेवेळी महिलांना शौचालयही उपलब्ध होऊ नये यासारखी दुर्दैवी गोष्ट आपल्या देशात असू शकत नाही . ही काही फक्त रेणुकाचीच गोष्ट नाही . तर अशा लाखो रेणुका आपल्या अवती भोवती आहेत , ज्यांची शौचालय उपलब्ध नसल्यामुळे कुंचबणा होते . मुंबईत सार्वजनिक शौचालयांची अवस्था प्रचंड वाईट आहे . अनेक ठिकाणी लघवीला जाण्यासाठी २ रुपये घेतले जातात . पैसे देण्यासही अनेकांचा नकार नसतो पण मग किमान ती जागा तरी स्वच्छ ठेवावी . त्याबाबतीतही सगळा उल्हासच दिसतो . मध्यंतरी मुंबईत वातानुकुलीत सार्वजनिक स्वच्छतागृह सुरू करण्यात आले . या स्वच्छतागृहात जायला ५ रुपये द्यावे लागतात . पण आत गेल्यानंतर अर्ध्याहून जास्त दारांना कडीच नसल्याचे दिसून येते . जर पालिकेला दारांना कडीही लावता येत नसेल तर वातानुकूलित शौचालयांची काय गरज असा प्रश्न अनेकांच्या मनात उपस्थित होतो . शिवाय सार्वजनिक स्वच्छतागृहांची हालत पाहून कितीजणांची त्यात जाण्याची इच्छा होईल हा एक मोठा प्रश्न आहे . एसटी स्थानकावरील स्वच्छतागृह कशी असतील हे जाणून घेण्यासाठी तुम्हाला त्या स्वच्छतागृहात जाण्याचीही गरज पडत नाही . काही अंतरापासूनच तिथला दुर्गंध तुम्हाला हैराण करुन सोडतो . काहीशी अशीच अवस्था रेल्वे स्थानकांवरील स्वच्छतागृहांची असतेजिथे ‘सुलभ’ कोणत्याच गोष्टी होत नाही अशा ठिकाणालाच पालिकेने बहुधा ‘सुलभ शौचालय’ असे नाव दिले असावे . आपल्याला आपलंच दुःख किती मोठं आहे असं वाटत असतं . रेणुकाची कथा ऐकल्यानंतर तुम्हालाही वाटलं असेल ही तर माझीच गोष्ट आहे . पण याहून अधिक वाईट प्रसंगातून अनेक महिलांना जावं लागतं . सुहासिनी या वसईवरुन भाजी विकायला दादरला येतात . गेली कित्येक वर्ष त्या वसईहून भाज्या आणून ट्रेनमध्ये विकत दादरपर्यंत येतात . त्यांनीही शौचालय उपलब्ध नसल्याचे दुःख बोलून दाखवले . मासिक पाळीच्या त्या पाच दिवसांमध्ये भाजी विकायला बसले असताना त्यांच्या समोर येणाऱ्या अडचणी या अधिक भयावह आहेत . त्यांना सार्वजनिक शौचालयाचाच उपयोग करावा लागत असल्यामुळे तिथली अस्वच्छता मन सुन्न करुन जाते . मासिक पाळीच्या दिवसांमध्ये स्वच्छतेची विशेष काळजी घ्यावी लागते . पण आपल्याकडील सार्वजनिक शौचालयांची दुरावस्था पाहून सुहासिनीसारख्या महिलांसाठी ते किती कठीण असेल याचा अंदाज येऊ शकेल . आता तुम्ही विचार करा की भाजीविक्रेत्या , फूलविक्रेत्या महिला पूर्ण दिवस कशा बसत असतील . महिला पत्रकारांची अवस्थाही त्याहून वेगळी नसते . कामासाठी नेहमीच बाहेर फिरावं लागतं . पीरियड्सच्या त्या चार दिवसांत जर एखादं आंदोलन कव्हर करायचं असेल किंवा अंत्यविधी यात्रा कव्हर करायची असेल अशावेळी स्वच्छ शौचालय शोधण्यावाचून पर्याय नसतो . ही अवस्था मुंबईसारख्या शहरात असेल तर इतर शहरांबद्दल आपण न बोललेलंच बरं नाही का ? रस्त्यावर फिरताना आपल्याला योग्यवेळी शौचालय सापडणार नाही या विचारानेच अनेक महिला पाणी कमी पिणं , लघवीला झालं असतानाही ती काही तासांसाठी रोखून धरणं यासारखे उपाय करतात . याचा किती गंभीर परिणाम त्यांच्या शरीरावर होऊ शकतो याची कल्पना त्यांना नसते असे नाही . पण अपुऱ्या सुविधांमुळे त्यांच्यासमोर हेच पर्याय उपलब्ध राहतात ज्यांचा त्यांना वापर करावा लागतो . ‘राइट टू पी’ ही पुरुषांप्रमाणेच स्त्रीयांचीही गरज आहे ही उपरती आता न्यायव्यवस्थेला होऊ लागली आहे . यावर कासवाच्या गतीने का होईना उपाय केले जात आहेत . शेवटी कासव शर्यत जिंकतं याप्रमाणेच भारतात महिलांना सार्वजनिक ठिकाणी शौचालयास जाताना मॉल किंवा हॉटेल शोधण्याची गरज भासणार नाही अशी अपेक्षा करुया… तुम्हालाही अशाच काही प्रसंगांना सामोरं जावं लागलं असेल तर तुमचा अनुभव इथे नक्की शेअर करा . - मधुरा नेरुरकर madhura . nerurkar @ loksatta . com


पुणे : गेल्या काही दिवसांपासून चर्चा आहे ती सोनाली कुलकर्णी आणि सुबोध भावे यांच्या तुला कळणार नाही या चित्रपटाची . या चित्रपटाच्या निमित्ताने हे दोन्ही कलाकार पहिल्यांदाच एकत्र काम करताना दिसत आहेत . ही संधी साधून ई सकाळच्या फेसबुक पेजवरून हे दोघे थेट ई सकाळच्या वाचकांशी बोलते झाले . यावेळी चित्रपटाच्या दिग्दर्शिका स्वप्ना - वाघमारे जोशी याही उपस्थित होत्या . पहा सुबोध सोनालीची लाईव्ह धमाल . . या लाईव्ह शोला सुरूवातच झाली ती सुबोध सोनाली यांच्या लाडीक भांडणापासून . तुला कळणार नाही या शीर्षकामागे लपलेल्या कहाण्या , लपलेले चित्रिकरणादरम्यानचे किस्से या दोघांनी शेअर केले . त्याचवेळी एकमेकांमध्ये जमून आलेली केमिस्ट्रीही दिसली . यावेळी बोलताना सुबोध म्हणाला , हा चित्रपट लग्नानंतरच्या नवरा बायकोच्या नात्यावर बोलतो , पण म्हणून तो गंभीर अंगाने जात नाही . उलट अतिशय खुसखुशीत पद्धतीने याचं चित्रण करण्यात आलं आहे . सोनालीनेही याला दुजोरा दिला . सुबोधसोबत पहिल्यांदाच काम करत असताना आलेला अनुभव , एक सहकलाकार म्हणून त्याने दिलेले सहकार्य आदीचा उल्लेख तिने केला . त्याचवेळी सुबोधनेही सोनालीच्या चांगल्या बाबी स्पष्ट केल्या . सेटवर सोनाली कसे विनोद करायची , त्यामुळे तिच्या विनोदांचा आपल्याला कसा त्रास व्हायचा हे दिग्दर्शिका स्वप्ना आणि सुबोध यांनी सांगितल्यावर हास्याचा एकच कारंजा उडाला . यावेळी ई सकाळच्या अनेक वाचकांनी प्रश्नही विचारले . यात आवर्जून उल्लेख करायला हवा तो सानिका ठिगळे , प्राची आंधळकर , चैतन्य , मानसी पाटील - परांजपे , अभिजीत धाडके , कल्याणी मित्रगोत्री यांचा . हा चित्रपट 8 सप्टेंबरला प्रदर्शित होत असून , तो सर्वांनी आवर्जून पाहावा असे आवाहन यावेळी या तिघांनीही केलं .


भारतीयांसाठी चहा म्हणजे जणू अमृतच . सकाळी उठल्यापासून ते रात्री झोपेपर्यंत अनेकवेळा लोक चहा घेतात . विशेषतः हा चहा सकाळी उठल्या उठल्या घेण्याचे प्रमाण भारतीयांमध्ये जास्त आहे . मात्र सकाळी चहा घेण्याचे आरोग्यावर अतिशय विपरित परिणाम होतात . अनेकांना हे नसते , मात्र ज्यांना माहित असते तेही केवळ सवय म्हणून सकाळी उठल्यावर चहा घेतातच . दिवसाच्या इतरवेळी एखादा चहा पिणे ठिक आहे . पण सकाळचा चहा मात्र घातकच असतो . आता याचे नेमके कोणते तोटे होतात पाहूया… १ . चहामध्ये मोठ्या प्रमाणात रासायनिक घटक असतात . रात्रभर पोट रिकामे असल्याने त्यावर चहा प्यायल्यास अॅसिडिटी होण्याची शक्यता जास्त असते . त्यामुळे आरोग्याच्या इतरही अनेक तक्रारी उद्भवण्याची शक्यता असते . २ . अनेकजण चहा पिणे घातक आहे हे माहित असल्याने दुधाचा चहा पितात . मात्र ज्यांना जास्त दुधाचा चहा आवडतो अशा लोकांना सकाळी असा चहा प्यायल्यावर थकवा येण्याची शक्यता असते . चहामध्ये दूध घातल्याने त्यातील अँटीऑक्सिडंटसचा परिणाम नष्ट होतो . हे आरोग्यासाठी चांगले नसते . ३ . अनेकांना कडक चहा प्यायला आवडतो . मात्र चहामध्ये पचनसंस्थेशी निगडीच तक्रारी निर्माण होतात . यामुळे आपल्याला पोटाशी निगडीत अनेक समस्या उद्भवतात . ४ . भारतीयांमध्ये नाष्ता किंवा जेवणानंतरही चहा पिण्याची पद्धत आहे . मात्र हे तर आरोग्यासाठी जास्तच घातक असते . काहीही खाल्ल्यानंतर चहा प्यायल्यास त्या अन्नातील पोषक घटक त्यामुळे नष्ट होतात . त्यामुळे खाल्ल्यानंतर चहा पिणे आरोग्यासाठी धोक्याचे असते . ५ . अनेकजण दिवसातून अनेकदा चहा पितात . त्यामुळे भूक मरते . तसेच खूप गरम चहा पिण्यानेही आरोग्याच्या अनेक तक्रारी उद्भवण्याची शक्यता असते . या तक्रारी अनेकदा गंभीर रुप धारण करण्याचीही शक्यता असते .


आपले केस लांब , काळेभोर आणि घनदाट असावेत असे जवळपास सर्वच मुलींना वाटते . मात्र सध्याचे प्रदूषण , चुकीची जीवनशैली आणि खाण्यापिण्याच्या चुकीच्या पद्धती यांमुळे केस खराब होतात . मग ते चांगले होण्यासाठी कधी वेगवेगळी तेलं वापरली जातात तर कधी बाजारात मिळणारे शाम्पू आणि कंडिशनरचा वापर होतो . मात्र ही महागडी प्रसाधने वापरुनही म्हणावा तितका उपयोग होत नाही . मग केस चांगले होण्यासाठी नेमके काय करावे ते आपल्याला कळत नाही . पण स्त्रियांच्या सौंदर्यातील महत्त्वाचा घटक असलेल्या केसांचा पोत सुधारण्यासाठी काही सोप्या गोष्टी निश्चितच उपयुक्त ठरतात . पाहूयात अशाच काही खास टिप्स… १ . कोरफड – कोरफडीमध्ये केसांसाठी उपयुक्त असे अनेक घटक असतात . त्यामुळे केसांची मुळे चांगली राहण्यास मदत होते . तसेच पेशींची अवस्था चांगली होण्यासही मदत होते . चांगल्या परिणामांसाठी कोरफडीची जेल आणि पाणी एकत्र करुन त्याचा स्प्रे केसांवर मारावा . मग गार पाण्याने केस धुवावेत . ही प्रक्रिया आठवड्यातून ३ ते ४ वेळा करावी . त्याचा चांगलाच फायदा होतो . २ . डोक्याला कोमट खोबरेल तेलाने मसाज करणे – डोक्यात कोमट खोबरेल तेलाने मसाज केल्यास त्याचा केसांचा पोत सुधारण्यास चांगलीच मदत होते . किमान १५ मिनीटे मसाज करणे आवश्यक असते . त्यानंतर ३० मिनिटे तसेच राहू द्या . मग गरम पाण्यात भिजवलेल्या टॉवेलने केस बांधून ठेवा . मग एखाद्या सौम्य शाम्पूने केस धुवा . ३ . केस कायम गार पाण्याने धुवा – आपल्यातील अनेक जण गरम पाण्याने आंघोळ करतात . मग केस धुतानाही आपण तेच पाणी वापरतो . पण गरम पाणी केसांसाठी हानिकारक असते . तेच गार पाणी वापरल्यास केस जास्त सिल्की होतात . तसेच गार पाण्याने केसांमधील मॉईश्चर टिकून राहण्यास मदत होते . ४ . कांद्याचा रस लावा – कांद्याच्या रसात सल्फर , व्हीटॅमिन सी , फोलिक अॅसिड असे घटक असतात . त्यामुळे रस्ताभिसरणक्रिया चांगली होण्यास तसेच केसांचे पोषण होण्यास मदत होते . तसेच यामध्ये असणारा बायोटीन हा घटक केस सिल्की करण्यास उपयुक्त ठरतो . त्यामुळे कांद्याचा रस केसांच्या मूळांशी लावून तो १० ते १५ मिनिटे ठेवावा . मग सौम्य शाम्पूने केस धुवावेत . ५ . आरोग्यदायी खाणे आवश्यक – चांगले खाण्याच्या सवयी उत्तम आरोग्यासाठी आवश्यक असतात . त्याचप्रमाणे केसांसाठीही खाण्याच्या पद्धती चांगल्या असणे आवश्यक असते . चांगले अन्न खाल्ल्यास डोक्यातील रक्ताभिसरणक्रिया चांगली होते . हिरव्या पालेभाज्या , फळे यांमुळे केसांना चांगले पोषण मिळते आणि केस सिल्की होतात .


कॉमेडियन सुनील ग्रोवर सध्या ‘द कपिल शर्मा शो’चा सदस्य किकू शारदाने केलेल्या ट्विटवर नाराज आहे . त्याचे झाले असे की , किकूने आपल्या ट्विटमध्ये ‘सुपरनाइट विथ ट्युबलाइट’ आणि ‘द कपिल शर्मा शो’ची तुलना केली . आपल्या चाहत्याच्या ट्विटला उत्तर देताना किकू म्हणाला की , ‘देव फारच दयाळू आहे . ”द कपिल शर्मा शो’ने टीआरपी रेटिंगमध्ये सुनील ग्रोवरद्वारे करण्यात आलेला स्पेशल शो ‘सुपरनाइट विथ ट्युबलाइट’ला मागे टाकले आहे . कंगना रणौत करणार सुशांत सिंग राजपूतच्या एक्सचे बॉलिवूडमध्ये पदार्पण ‘टाइम्स ऑफ इंडिया’ने प्रसिद्ध केलेल्या वृत्तानुसार , सुनील ग्रोवरच्या टीमचे म्हणणे आहे की , ”सुपरनाइट विथ ट्युबलाइट’ आणि ‘द कपिल शर्मा शो’ या दोन कार्यक्रमांची तुलना केलीच जाऊ शकत नाही . कारण या दोन्ही कार्यक्रमांची प्रमोशनल स्टाइल वेगळी आहे . सलमानच्या ‘ट्युबलाइट’ सिनेमासाठी हा शो खास तयार करण्यात आला होता . याशिवाय या शोचे प्रसारण १८ जूनला करण्यात आले होते . त्याच दिवशी चॅम्पियन्स ट्रॉफीचा भारत - पाकिस्तान अंतिम सामनाही होता . या सगळ्याचा शोच्या टीआरपीवर फरक पडला . ’ ‘कपिल शर्मा शो’ टीआरपीच्या बाबतीत पुन्हा एकदा टॉप १० मध्ये येण्यास यशस्वी ठरला आहे . सध्या तो आठव्या स्थानावर आहे . तर ‘सुपरनाइट विथ ट्युबलाइट’ हा कार्यक्रम १६ व्या स्थानावर होता . यावर ट्विट करताना किकू म्हणाला की , ‘नेहमी तिच नाती सर्वात सुंदर असतात जी समाजामुळे नाही तर भावनांमुळे एकत्र येतात . ’ कपिल शर्मासोबत झालेल्या वादानंतर सुनीलने हा शो सोडला होता . त्यांच्या या वादानंतर या शोच्या टीआरपीमध्ये मोठ्या प्रमाणात घसरण झाली होती . सुनीलसोबतच कपिलचे जुने सहकारी सुगंधा मिश्रा , अली असगर आणि संकेत भोसले यांनी कृष्णा अभिषेकसोबत नवीन शोमध्ये काम करण्यास सुरुवात केली आहे . लवकरच हा शो ‘कॉमेडी कंपनी’ या नावाने सोनी टीव्हीवरच प्रक्षेपित करण्यात येणार आहे . त्यामुळे हे दोन्ही शो एकमेकांना टक्कर देतील असे मानले जात आहे . यात सुनील ग्रोवर पाहुण्या कलाकार म्हणून जाणार आहे . बार्सिलोनामध्ये या अभिनेत्याला लुबाडले


सिडनी कसोटी सामन्यात भारताला ३४ धावांनी पराभवाचा सामना करावा लागला . रोहित शर्मा आणि महेंद्रसिंह धोनी यांनी भारतीय संघाकडून ऑस्ट्रेलियन गोलंदाजीचा सामना केला . मात्र संघाचा पराभव ते टाळू शकले नाहीत . रोहितने १३३ धावा केल्या तर धोनीने ५१ धावांची खेळी केली . यादरम्यान धोनीने वन - डे क्रिकेटमध्ये १० हजार धावांचा टप्पा पूर्ण केला . मात्र यावेळी धोनीच्या खात्यात आणखी एका संथ खेळीची नोंद झाली . धोनीने तब्बल ९३ चेंडू खर्च करुन ५० धावा काढल्या . हे अर्धशतक त्याचं वन - डे क्रिकेटच्या इतिहासातलं दुसरं संथ अर्धशतक ठरलं आहे . याआधी २०१७ साली धोनीने विंडीजविरुद्ध १०७ चेंडूत अर्धशतक झळकावलं होतं . मात्र अर्धशतक झळकावल्यानंतर अवघी १ धाव काढल्यानंतर धोनी माघारी परतला . त्याने ९६ चेंडूत ५१ धावा केल्या . मधल्या षटकात याच संध धावगतीचा भारताला फटका बसला . अवश्य वाचा – IND vs AUS : एक धाव आणि धोनी मानाच्या पंक्तीत , वन - डे क्रिकेटमध्ये १० हजार धावांचा टप्पा पूर्ण


2018 या वर्षात एसयुव्ही , सिडान आणि हॅचबॅक अशा सर्व प्रकारातील अनेक कार लाँच झाल्यात . याशिवाय लग्जरी कारच्या सेगमेंटमध्येही बऱ्याच कार लाँच झाल्या . तसंच या वर्षामध्ये अनेक उत्तम Performance असलेल्या कार देखील बाजारात आल्या आहेत . अशाच दमदार Performance असलेल्या टॉप 5 कारबाबत आपण जाणून घेणार आहोत . Ferrari Portofino – फेरारी पोर्टोफिनो ही मेटल फोल्डिंग रुफ ( वरील भाग ) असलेली कंपनीची एंट्री लेवल कार आहे . या कारचं डिझाइन आकर्षक असून यामध्ये ट्विन - टर्बो V8 इंजिन देण्यात आलंय . हे इंजिन 600bhp ची पावर जनरेट करतं . आतापर्यंतची फेरारीची सर्वाधिक आकर्षक कार असंही फेरारी पोर्टोफिनोला म्हटलं जातंय . Aston Martin Vantage – ख्यातनाम ब्रिटिश कार निर्मात्या कंपनीची ही सर्वात नवी कार असून यामध्ये AMG GT रेंजच्या आधारे या कारची निर्मिती करण्यात आलीये . यामध्ये 4 - लिटर ट्विन टर्बो V8 इंजिन असून ते 503bhp ची पावर आणि 685Nm टॉर्क जनरेट करतं . 8 स्पीड गिअरबॉक्स असलेलं हे इंजिन रिअर व्हिल्सला पावर सप्लाय करतं . 0 ते 100 किमी वेग पकडण्यास या कारला केवळ 3.5 सेकंद लागतात . 315kmph इतका या कारचा टॉप स्पीड आहे . Mercedes - AMG E63s 4MATIC + मर्सिडिजच्या या नव्या कारला वेगाच्या बाबतीत Beast असंही म्हटलं जातं . यामध्ये 4.0 लिटर ट्विन - टर्बो V8 इंजिन असून ते 603bhp पावर आणि 850Nm टॉर्क जनरेट करतं . 0 ते 100 kmph चा वेग पकडण्यासाठी या कारला केवळ 3 सेकंद लागतात . 250 kmph इतका कारचा टॉप स्पिड असून ड्रायव्हर पॅकेजसह या कारचा टॉप स्पीड 300kmph इतका आहे . BMW M5 – नवी बीएमडब्ल्यू जुन्या मॉडलच्या तुलनेत लांब आणि जास्त पावरफुल आहे . यामध्ये 4.4 लिटर ट्विनOटर्बो V8 इंजिन देण्यात आलंय . हे इंजिन 591bhp पावर आणि 750Nm टॉर्क जनरेट करतं . हे इंजिन 0 ते 100 kmph चा वेग अवघ्या 3.4 सेकंदात पकडतं . टॉप स्पिडच्या बाबतीत ही कार मर्सिडिजच्या E63 कारला तगडी टक्कर देते . याशिवाय ही सर्वात पहिली ऑल - व्हिल - ड्राइव्ह M5 आहे . Audi RS5 – नव्या Audi RS5 मध्ये ट्विन - टर्बोचार्ज्ड V6 इंजिन देण्यात आलं असून हे इंजिन 444bhp पावर आणि 600Nm टॉर्क जनरेट करतं . या कारला 0 ते 100 kmph वेग पकडण्यासाटी केवळ 3.9 सेकंद लागतात . 250kmph इतका या कारचा टॉप स्पीड आहे .


नॅशनल हार्ट इन्स्टिटय़ूटच्या अभ्यासातील निष्कर्ष ; तणाव कमी करण्यासाठी जनजागृती धूम्रपान तसेच धोकादायक पद्धतीने वजन कमी केल्यास हृदयविकार व संबंधित आजार होण्याचा धोका अधिक असतो , असा निष्कर्ष नॅशनल हार्ट इन्स्टिटय़ूटने अभ्यासाअंती काढला आहे . त्यासाठी १ जून २०१२ ते १० ऑगस्ट २०१६ या कालावधीत १ लाख २० हजार ४४४ रुग्णांचा अभ्यास करण्यात आला . या पाच वर्षांच्या कालावधीत हृदयरुग्णांच्या संख्येत १० टक्के वाढ झाली आहे . त्यातही ४० वर्षांखालील रुग्णांमध्ये ही वाढ २८ टक्के आहे . तसेच रजोनिवृत्तीकडे झुकलेल्या महिलांमध्ये जीवनशैलीशी संबंधित घटकांमुळे हृदयविकाराशी संबंधित व्याधींच्या तक्रारी वाढल्या आहेत . त्याला पोषक आहाराचा अभाव , ताणतणाव , कोणत्याही सल्ल्याशिवाय वजन कमी करण्याचे खूळ अशी कारणे सांगता येतील . या संस्थेच्या हृदयरोग सेवा विभागाचे प्रमुख विनोद शर्मा यांनी सांगितले . जनजागृतीची गरज गेल्या वर्षांत बदललेली जीवनशैली पाहता जनतेमध्ये याबाबत जनजागृतीची गरज असल्याचे शर्मा यांनी स्पष्ट केले . तसेच रोजच्या जगण्यातील ताण - तणाव कसे कमी करता येतील , या दृष्टीने प्रयत्न करायला हवेत . तरुण व महिलांना हृदयविकाराचा धोका अधिक असल्याचे या अभ्यासात उघड झाले आहे . त्यासाठी आरोग्यदायी जीवनशैली कशी असावी या दृष्टीने संस्थेतर्फे जनजागृती केली जाणार असल्याचे त्यांनी सांगितले . त्यासाठी प्रत्येक आठवडय़ात दिल्लीतील एका शाळेला भेट देऊन माहिती दिली जाणार आहे . ( टीप : ‘ आरोग्यवार्ता ’ मधील बातम्या या जगभरातील संशोधकांनी केलेल्या वैद्यकीय संशोधनावर आधारित असतात . त्यामुळे त्यातील मतांशी ‘ लोकसत्ता ’ चा संबंध नाही . कोणताही वैद्यकीय उपचार करण्यापूर्वी आरोग्यतज्ज्ञांशी व डॉक्टरांशी सल्लामसलत करणे आवश्यक आहे . )


जागतिक नेमबाजी अजिंक्यपद स्पर्धेत भारतीय नेमबाजांची धडाकेबाज कामगिरी सुरुच आहे . भारताच्या अंकुर मित्तलने डबल ट्रॅप नेमबाजीत सुवर्णपदकाची कमाई केली आहे . १५० पैकी १४० गुणांची कमाई करत अंकुरने सुवर्णपदकावर आपलं नाव कोरलं . स्लोवाकिया आणि चीनच्या प्रतिस्पर्धी खेळाडूने अंकुरला चांगलीच टक्कर दिली , मात्र शूटऑफमध्ये बाजी मारत अंकुरने अव्वल स्थान कायम राखलं . याचसोबत अंकुरने सांघिक प्रकारात शार्दुल विहान आणि मोहम्मद असबसोबत कांस्यपदकाची कमाई केली . महिलांमध्ये अंजुम मुद्गील मात्र ५० मी . रायफल थ्री पोजीशन प्रकारात पदकांच्या शर्यतीमधून बाहेर गेली . याचसोबत २५ मी . पिस्तुल प्रकारात भारताची मनू भाकेर दहाव्या स्थानावर फेकली गेली . आतापर्यंत या स्पर्धेतून भारताच्या दोन खेळाडूंनी ऑलिम्पिकचा कोटा मिळवला आहे .


जुन्या जमानातल्या विख्यात गायिका अभिनेत्री वंदना मिश्र यांच्या ‘मी…मिठाची बाहुली’ या पुस्तकाच्या अभिवाचनाचा रंगतदार प्रयोग २६ जानेवारीला बोरिवलीच्या प्रबोधनकार ठाकरे लघु नाट्यगृहात मान्यवरांच्या उपस्थितीत पार पडला . हे पुस्तक म्हणजे गेल्या शतकातील सुप्रसिद्ध अभिनेत्री वंदना मिश्र यांच नर्म आणि हळुवार आत्मकथन आहे . वंदना मिश्र यांच्या आयुष्याचा , रंगभूमीवरील त्यांच्या यशस्वी वाटचालीचा , त्यांना भेटलेल्या दिग्गजांचा , अनुभवलेल्या कठीण प्रसंगाचा , बदलत्या भोवतालाचा , साधा , सरळ पण रसरशीत जीवनप्रवास आहे . अनेक साहित्यिकांनी आणि वाचकांनी गौरविलेलं हे पुस्तक अधिकाधिक जाणकार रसिकांपर्यंत पोहोचावं हेच ध्येय ठेवून या पुस्तकाच्या अभिवाचनाचा अभिनव प्रयोग विश्वास सोहोनी यांनी कलासुगंध , बोरिवली यांच्या सहयोगाने आयोजित केला होता . अभिवाचनाची संकल्पना आणि दिग्दर्शन विश्वास सोहोनी यांचेच होते . या आत्मचरित्रातून वाचनासाठी संक्षिप्त संहिता तयार करण्याचे कठीण काम विश्वास सोहोनी यांनी अतिशय समर्थपणे पार पाडले आहे . उदय नेने आणि मानसी कुलकर्णी या कलाकारांनी तितक्याच ताकदीने वंदना मिश्र यांचा हा जीवनप्रवास त्यांच्या वाचनातून जिवंत केला असून श्रोत्यांचा त्यांना उत्तम प्रतिसाद मिळाला आहे . टीव्ही , मोबाईल , लॅपटॉप यांनी पूर्णपणे व्यापलेल्या या काळात अभिवाचनासारखा कार्यक्रम म्हणजे एक अत्यंत दुर्मिळ योग . सुजाण श्रोत्यांच्या उपस्थितीमुळे या कार्यक्रमाला एक वेगळीच उंची प्राप्त झाली . या कार्यक्रमाला प्रमुख पाहुण्या म्हणून उपस्थित फैय्याज यांनी आपले मनोगत व्यक्त करताना , ‘हे पुस्तक म्हणजे एका सत्वशील , निरागस पण मानी स्त्रीचे नितांत सुंदर आत्मचरित्र असून प्रत्येक अभिनेत्रीने हे पुस्तक आवर्जून वाचले पाहिजे’ असे आवाहन केले . ज्येष्ठ पत्रकार - लेखक अंबरीश मिश्र यांनी आपल्या आईच्या पुस्तकाचे , ‘एका वैभवशाली काळाचे सच्चे आणि हृदयस्पर्शी निवेदन’ असे वर्णन केले . मीना वैशंपायन , माधुरी नवरे , डॉ . रामदास गुजराथी असे मान्यवर रसिक उपस्थित होते . या प्रसंगी विश्वास सोहोनी यांनी , ‘अभिवाचनाचा हा उपक्रम आम्ही गेले वर्षभर यशस्वीरित्या राबवित असून श्रोत्यांचा ही आम्हांला अतिशय चांगला प्रतिसाद मिळत आहे’ असे आवर्जून नमूद केले .


‘शोला जो भडके दिल मेरा धडके… दर्द जवानी का सताये बढबढ के’ म्हणत सगळ्यांनाच साध्या सरळ नृत्याकडे आकर्षित करणाऱ्या भगवान दादांच्या जीवनावर आधारीत ‘एक अलबेला’ या आगामी चित्रपटाचा टीझर प्रदर्शित झाला आहे . चित्रपटात भगवान दादांची भूमिका अभिनेता मंगेश देसाई साकारत असून त्यांनी आत्मसात केलेला भगवान दादांचा लूक , अभिनय आणि त्यांची नृत्यशैली याची चर्चा सिनेसृष्टीत सुरू आहे . भगवान दादांच्या भूमिकेला न्याय देण्यासाठी मंगेश देसाईने केलेली मेहनत चित्रपटाच्या टीझरमध्ये दिसून येते . विशेष म्हणजे , या चित्रपटाचा अजून एक चर्चेचा विषय म्हणजे बॉलिवूड अभिनेत्री विद्या बालन ‘एक अलबेला’च्या निमित्ताने मराठी सिनेसृष्टीत पदार्पण करत आहे . विद्या बालन चित्रपटात गीता बालींची भूमिका साकारत आहे . चित्रपटातील विद्या बालनच्या लूकची गेल्या काही दिवसांपासून बरीच चर्चा आहे . टीझरच्या शेवटी विद्या बालनची एण्ट्री दाखविण्यात आली असून तिच्या भूमिकेबाबतची उत्कंठा आणखी ताणून धरण्यात आली आहे . चित्रपटाचे दिग्दर्शन शेखर सरतांडेल यांनी केले असून हा चित्रपट २४ जून रोजी प्रदर्शित होणार आहे .